Mariana Web – Misteri Terbesar Internet

Tahukah anda, akses internet yang anda nikmati sekarang
hanya sekadar 4-5% saja? Terkejut? Anda memang patut terkejut. Apa yang kita
gunakan dalam kehidupan seharian ini dipanggil Surface Web. Sementara bagi
laman-laman yang perlukan akses dan tiada dalam senarai indeks enjin carian,
itu digelar Deep Web. Dan siapa pun takkan lupa Dark Web, sudut paling gelap
yang menyimpan pelbagai rahsia yang bersifat ngeri, lucah dan tak pernah
dilihat. Tetapi ada satu tempat dalam internet yang tidak dapat diakses oleh
sesiapa. Inilah Mariana Web, misteri internet terbesar!

Khabar angin berkenaan Mariana Web bermula dengan
hantaran yang dibuat seorang pengguna Reddit. Hantarannya berbunyi begini:

“Saya seorang pembangun laman sesawang dan pekerja bebas,
diupah untuk mereka laman sesawang. Satu hari semasa saya menggunakan akaun
Reddit, seorang individu tidak dikenali menggunakan akaun ‘450KW’ menghantar
mesej kepada saya untuk membina laman sesawang untuknya dan sedia membayar saya
$50,000 seminggu untuk kerja berkenaan. Saya terfikir mengapa dia menyediakan
amaun sebegitu rupa untuk satu kerja rutin. Tetapi saya amat memerlukan duit
ketika itu, jadi saya terima tawaran dia dan mula bekerja untuknya. Saya
diberikan satu server peribadi sebagai tempat kerja untuk saya bangunkan
laman-laman sesawang. Saya hanya membangunkan laman-laman sesawang dan tidak
pernah memasukkan sebarang kandungan ke dalamnya. Jadi, saya bekerja dalam
keadaan sedemikian selama sembilan minggu. Saya nak tahu tentang server yang
ditugaskan untuk saya itu. Jadi, saya ambil beberapa fail dari server berkenaan
kerana saya ada akses kepada sesetengah kawasan server. Jadi, saya muat turun
beberapa fail dari server dan menemui beberapa video dalam fail-fail tersebut.”

Video yang menerangkan asal-usul Mariana Web: https://www.youtube.com/watch?v=5sUcIU_mUVI

Nama Mariana Web ini diambil dari nama jurang paling dalam
di dunia iaitu Jurang Mariana. Mariana Web dikatakan menjadi lokasi paling
dalam internet di mana ia membentuk rangkaian World Wide Network dari
komputer-komputer kerajaan. Komputer-komputer ini mengandungi data-data rahsia
di mana ia boleh dipindahkan dengan bantuan internet. Dan bagi memastikan ia
tidak dapat dikesan, mereka turut menggunakan Internet Protocol yang ketat bagi
membolehkan semua data dienkripsi agar tidak dapat dikesan dan identitinya
tidak diketahui. Versi paling hampir kepada Mariana Web ini ialah rangkaian
peribadi yang digunakan kerajaan seperti Global Wide Area Network (GWAN),
NSAnet, RIPR dan JWICS.

Sekarang mengapa saya gelar Mariana Web misteri terbesar
internet? Jawapannya mudah saja, ia masih belum dapat disahkan sama ada ia benar-benar
wujud atau tidak. Kisah pengguna Reddit yang saya nyatakan di atas menjadi
sebab untuk mempercayai kisah tersebut sebagai misteri. Ramai berspekulasi
kebanyakan maklumat disimpan di situ bertaraf rahsia besar kerana mengandungi
pelbagai rahsia tentang kemanusiaan. Antara maklumat yang dikatakan disimpan di
situ ialah maklumat lokasi Atlantis dan maklumat pelbagai agensi kerajaan.

Ada juga berspekulasi Mariana Web sebenarnya rumah kepada
kecerdasan buatan super (artificial super intelligence/ASI) di mana mereka
boleh merasai atau membuat anggapan tentang sesuatu perkara. ASI ini dikatakan
memantau keseluruhan internet dan ada yang beranggapan inilah kuasa yang
mengawal internet hari ini.  Ada juga
yang berspekulasi Mariana Web merupakan tempat anggota organisasi rahsia
Iluminati berkomunikasi.

Bagaimana untuk mengakses Mariana Web? Jawapannya
menerusi komputer kuantum, bukan program-program biasa yang kita gunakan untuk
mengakses Deep Web dan Dark Web. Masalahnya, tak ramai yang setuju dengan kenyataan
ini kerana merasakan komputer sebegitu tidak wujud. Jika komputer sebegini
wujud, satu partikel boleh wujud dalam dua keadaan pada satu-satu masa. Dan ia
sukar dicabar oleh mana-mana penggodam kerana ia amat stabil dan mempunyai
struktur yang kuat. Sebagai bukti, komputer sebegini boleh menyelesaikan satu
masalah dalam masa satu saat. Jika kita gunakan komputer biasa untuk selesaikan
masalah sama, ia akan mengambil masa lebih 10,000 tahun untuk selesaikan
masalah sama. Ketika ini, hanya empat komputer kuantum saja yang boleh penuhi
keperluan di seluruh negara Amerika Syarikat.

Walaupun ada yang berkeras mengatakan komputer sebegini
tidak wujud, ia sebenarnya sudah ada dan membabitkan kerjasama Agensi Aeronatik
dan Angkasa Lepas Kebangsaan (NASA) dan gergasi komputer Google. Beberapa tahun
lepas, NASA dan Google mendakwa berjaya membangunkan sebuah komputer kuantum
yang berfungsi dengan baik selepas kajian dan penyelidikan bersama yang
dilakukan selama beberapa tahun. Menurut Pengarah Kejuruteraan Google Hartmut
Neven, komputer mereka ini boleh menyelesaikan masalah 100 kali lebih pantas
berbanding komputer biasa.

Dan pada tahun 2014, Agensi Keselamatan Kebangsaan (NSA)
dikatakan sedang membina komputer kuantum mereka sendiri. Mereka dikatakan mahu
membina sebuah komputer kuantum yang boleh memecah semua jenis algorithm yang
mengawal internet. Kebanyakan maklumat ini terdedah hasil dokumen-dokumen yang
didedahkan oleh bekas kontraktor NSA, Edward Snowden. Snowden yang kini
mendapat perlindungan di Rusia mendedahkan ketika ini, NSA sudah membelanjakan
$79 juta untuk projek berkenaan.

Jika ada merasakan ini tidak mencetuskan perlumbaan baru,
anda salah. Sejak beberapa tahun kebelakangan ini, Amerika Syarikat dan China
berlumba-lumba menghasilkan komputer kuantum versi mereka. Beberapa hari lepas,
Kongres Amerika Syarikat meluluskan satu rang undang-undang yang membenarkan
Washington menyaingi Beijing dari segi keupayaan komputer kuantum.
Undang-undang tersebut diluluskan selepas Center for New American Security,
satu pusat pemikir berpangkalan di Washington DC dan dianggotai bekas
pegawai-pegawai Pentagon memberi amaran China akan mengatasi mereka sekiranya
usaha mereka itu berjaya.

RUJUKAN:

1. Thomson, Iain. (2014). The Register. Snowden docs: NSA
building encryption-cracking quantum computer. https://www.theregister.co.uk/2014/01/03/snowden_docs_show_nsa_building_encryptioncracking_quantum_system/

2. Johnson, Lloyd. (2018). Daily Express. Computer will
find EVERYTHING you’ve EVER done online & there’s ZERO you can do to stop
it. https://www.express.co.uk/news/science/913998/quantum-computers-encryption-data-nsa-gchq-microsoft

3. McFarland, Matt. (2018). CNN. China bet big on quantum
computing. Now the US races to keep up. https://money.cnn.com/2018/09/14/technology/quantum-computing-china/index.html

4. Masih, Ronit. (2018). GodACityHacks.com. Mariana Web-
Internet’s Biggest Mystery. http://godacityhacks.com/mariana-web-internets-biggest-mystery/

5. Herkewitz, William. (2015). Popular Mechanics. Google
and NASA Say Their Quantum Computer Finally Works. https://www.popularmechanics.com/technology/gadgets/a18475/google-nasa-d-wave-quantum-computer/


10 Tahun Yang Lalu, Liverpool Hampir Muflis

Walk on, walk on
With hope in your heart
And you’ll never walk alone
You’ll never walk alone

Laungan lagu You’ll Never Walk Alone sedang berkumandang dek kejuaraan Liverpool merangkul kejuaran liga yang ke-19 dalam sejarah mereka. Namun 10 tahun lepas, cita-cita tersebut pasti dianggap mustahil berikutan masalah kewangan yang dicetuskan oleh pemilik Reds sebelum ini, Tom Hicks dan George Gillett. Petanda betapa suramnya masa depan Liverpool ketika itu boleh dilihat menerusi pendedahan akaun mereka.

48 jam sebelum perlawanan terakhir musim menentang Hull City, kelab merekodkan kerugian 54.9 juta paun termasuk bayaran faedah 40.1 juta paun dan berhutang dengan pemiutang-pemiutang sebanyak 472.5 juta paun. Sesiapa yang mendengarnya pasti menggeleng kepala.

Situasi ini berlaku berikutan kedua-dua Hicks dan Gillett gagal membiayai pinjaman Royal Bank of Scotland (RBS) yang digunakan sebagai dana pengambilalihan kelab dari David Moores.

Dengan kelab tidak mempunyai belanjawan perpindahan, itu sudah cukup untuk mendorong bos Reds ketika itu, Rafael Benitez mengundur diri dan digantikan oleh Roy Hodgson.

Di sebalik situasi suram ini, dua pemilik Amerika ini cuba mengambil kesempatan dengan menjual kelab pada harga yang tinggi. Hicks mahukan sesiapa yang membeli Kop membayar mereka 800 juta paun. Apa saja tawaran yang dibuat kurang dari nilai berkenaan akan ditolak termasuk cubaan mendapatkan pegangan saham dalam kelab.

Pada April 2010, firma ekuiti swasta Rhone Group yang berpangkalan di New York menawarkan 118 juta paun sebagai tukaran kepada pemilikan 40% saham Liverpool. Walau bagaimanapun, Hicks dan Gillett memilih untuk menolak mentah-mentah tawaran berkenaan.

RBS yang menerima pelbagai tekanan daripada peminat kerana dianggap bersekongkol dengan Hicks dan Gillett menggeleng kepala dengan tindakan mereka. Justeru, bank itu menggantikan firma-firma pilihan mereka iaitu Rothschild dan Merrill Lynch dengan Barclays Capital dan melantik Martin Broughton sebagai pengerusi bebas kelab.

Broughton diberi kuasa untuk mengatasi keputusan yang dibuat dua pemilik itu. Namun beliau juga diberi ingatan sekiranya pasukannya gagal mencari pembeli sebelum Oktober 2010, Liverpool bakal diletakkan di bawah pentadbiran kewangan.

Jika itu berlaku, ia akan menjadikan Reds sebagai pasukan pertama Liga Perdana Inggeris berada dalam situasi sedemikian.

Jika Hicks dan Gillett merasakan Broughton boleh diperbodohkan begitu saja, mereka salah. Broughton yang datang dari latar belakang sederhana mempunyai satu sikap terpuji iaitu keazaman yang jitu dan beliau akan memastikan tugas yang diamanahkan itu dapat diselesaikan.

Namun bagi yang sudah masak dengan permainan pengambilalihan kelab ini, pasti tahu aspek khabar angin termasuk bakal pemilik atau pemegang saham kelab.

Dalam kes Broughton, beliau tahu untuk mendapatkan pemilik terbaik untuk kelab, beliau tidak boleh membenarkan permainan media mempengaruhi pemilihan siapa calon berpotensi.

Salah satu calon yang dikatakan berminat mengambil alih Liverpool ialah ahli perbankan Hong Kong, Kenny Huang. Namun Huang mendapati Broughton langsung tidak terpengaruh dengan cerita yang dijajanya dan mahu melihat setiap aspek yang didakwa selama sebulan sebelum membuat keputusan.

Terdesak, Huang mendakwa dia mengetuai konsortium Timur Jauh untuk mengambil alih Liverpool dengan salah satu pemain utamanya ialah China Investment Corporation.

Namun Broughton langsung tidak berminat kerana tahu semua perkara yang diceritakannya itu sebagai satu pembohongan termasuk dakwaan sebagai pemilik sebahagian francais pasukan NBA dan pernah belajar di Amerika Syarikat.

Tak lama selepas itu, Hicks cuba melepasi Broughton dan membiayai semula kelab menerusi firma ekuiti AS Blackstone Group untuk kekal di Anfield. Apabila berita tersebut diketahui penyokong, ia menjadi tajuk utama akhbar kewangan termasuk Wall Street Journal dan memaksa Blackstone berundur.

Menurut satu sumber kelab yang enggan dikenali, bukan sekali Broughton menerima pelbagai tawaran pengambilalihan kelab tetapi kesemua bidaan bersifat khabar angin semata-mata. Beliau sendiri menegaskan, beliau hanya akan memberitahu media bila tawaran pengambilalihan yang tulen diterima.

Tiga hari sebelum tarikh akhir yang ditetapkan RBS, Broughton memberitahu Hicks dan Gillett bahawa kelab menerima dua tawaran iaitu taikun Singapura Peter Lim (kini pemilik Valencia) dan pemilik Boston Red Sox, John W Henry. Justeru, satu mesyuarat lembaga pengarah akan diadakan bagi menilai tawaran yang dibawa kedua-dua individu tersebut.

Malangnya, Hicks dan Gillett cuba mengubah komposisi lembaga pengarah agar menyebelahi mereka dalam memilih pembida pilihan. Pengarah komersial kelab ketika itu Ian Ayre dan pengarah urusan kelab Christian Purslow disingkirkan dan digantikan oleh anak bongsu Hicks, Mack dan Lori Kay McCutcheon (CFO syarikat induknya).

Nama-nama ini kemudiannya dihantar ke Companies House bagi mengesahkan perubahan dalam lembaga pengarah Liverpool.

Namun Broughton dan ahli-ahli lembaga British lebih berminat memilih Henry berbanding Lim dan tidak mengendahkan taktik dua pemilik Amerika itu. Tindakan tersebut memaksa kelab membawa hal ini ke mahkamah tinggi untuk mengesahkan penjualan Reds kepada Henry.

Selepas menilai fakta yang dikemukakan oleh kedua-dua responden, mahkamah memilih memihak kepada Broughton dan jualan kepada Henry diteruskan. Namun Hicks dan Gillett enggan berputus asa dan memutuskan membawa hal ini ke Mahkamah Daerah 160 di Dallas dengan tujuan menghalang penjualan diteruskan.

Alasan yang dikemukakan ialah kuasa mahkamah di Dallas adalah sah kerana sekiranya penjualan diteruskan, ia dianggap mengundang kerosakan kepada syarikat AS (syarikat induk yang dikawal Hicks dan Gillett).

Walau bagaimanapun cubaan tersebut gagal dengan mahkamah tinggi British menyifatkan taktik yang dibuat dua pemilik itu sebagai mengarut dan bodoh.

Empat jam sebelum tarikh akhir RBS, kelab akhirnya sah menjadi milik Fenway Sports Group, syarikat pelaburan yang digunakan oleh Henry. Antara tindakan pertama beliau ialah menghapuskan hutang kelab berjumlah 200 juta paun tanpa berfikir panjang.

Semasa memperkenalkan dirinya buat kali pertama di Anfield, Henry pernah berkata, “Anda boleh menghapuskan pasukan-pasukan dalam jangka masa pendek tetapi ia mengambil masa lama untuk membina asas yang kuat. Kami orang yang sabar tetapi agresif.”

Sejak itu, pelbagai perubahan dibawa ke Anfield termasuk menambahbaik kemudahan kelab, menambah pemain berkualiti seperti Virgil van Dijk dan Mohamed Salah serta melantik pengurus pragmatik seperti Brendan Rodgers dan Jurgen Klopp.

Terima kasih kepada Broughton, masa depan kelab kelihatan lebih terjamin. Apabila saingan liga kembali bersambung, sudah pasti ramai orang berterima kasih secara senyap kepadanya kerana membantu Liverpool pulih dan menamatkan kemarau kejuaraan liga selama 30 tahun.


Kuil Abu Simbel- Binaan Yang Mengagumkan Dunia

Firaun Ramesas II memerintah dari tahun 1279- 1213 SM. Pemerintahannya ditakrifkan zaman keemasan ekonomi dan kebudayaan di Lembah Nil, dan tiada firaun selepasnya yang mampu menandingi kehebatan dan kejayaannya. Rameses mentadbir kerajaannya dengan kemahiran kepimpinan yang hebat dengan membawa keamanan kepada Mesir dengan kejiranan kerajaannya selama hampir 50 tahun.

Firaun ini mempunyai obsesi untuk meninggalkan monumen gergasi yang mewakili dirinya di sepanjang lembah sebagai tanda penyaksian kekuasaannya. Dan perkara ini bukanlah suatu hal yang menghairankan kerana semua pemerintah Mesir Purba melambangkan diri mereka dengan bentuk monumen agung berbentuk Dewa- Raja. Salah satu contoh terbaik yang ditemui adalah berada di bawah katarak pertama Nil. Di mana dua kuil Abu Simbel, diukir pada permukaan tebing semulajadi. Melampaui semua kuil-kuil batu yang dibina lebih awal dari segi saiz dan kepentingannya.

Tapaknya dipilih sendiri oleh Rameses II, di tempat yang bernama Abu Simbel yang terletak di Nubia. Berada di antara tebing Sungai Nil dan merupakan tempat yang sangat penting bagi kaum Mesir kuno. Ini membawa maksud bahawa satu monumen yang sangat indah harus dibina untuk kemuliaan dirinya sendiri dan juga bagi menghormati isteri kesayangannya, Nefertari. Ribuan pekerja dikerahkan untuk menjalankan projek tersebut, yang mana mereka membentuk monumen ini dengan hanya berbantukan alatan gangsa dan batu yang paling ringkas.

Perancangan membina monumen itu kelihatan begitu unik, apabila kuil itu perlu digali terus ke dalam tebing, yang memerlukan pekerja-pekerja itu untuk mengukir bangunan daripada batu tebing itu sendiri. Seinci demi seinci, mereka menggali beribu-ribu tan batu kapur sehingga mencapai 60 meter ke dalam gunung.

Dua patung besar berketinggian 22 meter diukir di antara satu sisi pintu masuk. Setiap satu mewakili Rameses II dan tertulis dengan pelbagai nama dan tajuk. Salah satunya adalah ‘Dicintai Amon’. Terjemahan literal Rameses yang paling biasa digunakan antara dua belas nama Dirajanya. Manakala ada patung lain yang merujuknya sebagai ‘Anak Lelaki Aton’, ‘Anak Lelaki Raja’, ‘Pemerintah Dua Tanah’ dan ‘Penjelmaan Dewa Matahari Re’.

Bahagian dalam kuil dilalui melalui dewan besar yang dipenuhi oleh lapan batang tiang. Patung arca di Dewan Agung menggambarkan kejayaan Firaun dalam kempen ketenteraan terhadap Syria, Libya dan Hittites dalam Pertempuran Kadesh. Manakala empat patung besar mendominasi tempat perlindungan dalaman yang mewakili dewa-dewa Re- Harakhty, Ptah dan Amon-Re bersama dengan imej Dewa-Raja Rameses II. Kuil ini yang dianggap sebagai kuil agung telah direka supaya dua kali dalam masa setahun, iaitu pada hari ke- 20 bulan Oktober dan Februari, matahari akan memancarkan sinarnya secara langsung terus ke wajah patung.

Rameses II juga mendedikasikan kuil Abu Simbel yang paling kecil kepada isteri kesayangannya, Nefertari, Ratu dan dewi Hathor Ibshek. Kuil yang kecil ini juga ditarah dengan bersusah payah daripada batu kapur, menambah kepanjangan 21 meter ke dalam tebing. Di sini terdapat satu laluan yang dibarisi dengan enam tiang menghala ke dalam sebuah dewan yang bersudut lurus dengan dua bilik bersebelahan serta sebuah tempat suci. Patung di dindingnya menunjukkan adegan penabalan dan pelbagai potret dari imej Nefertari. Patung-patung di tempat suci, setiap satunya berketinggian sekitar 10 meter dikenalpasti sebagai Nefertari, Hathor dan juga Rameses II. Semua ini demi melambangkan penghormatan yang tinggi kepada isteri Firaun.

Pada tahun 1960, apabila Abu Simbel diancam banjir berikutan pembinaan Empangan Aswan. Satu projek menyelamat secara besar-besaran telah dilancarkan. 20, 000 tan batu telah digergaji menjadi 1030 kepingan supaya kuil itu boleh diangkut secara berasingan dan dipasang semula pada tanah tinggi yang berada berhampiran kawasan. Kerja-kerja itu selesai pada Mac 1968 dan berjaya memelihara rumah Firaun Remeses II yang paling hebat dalam sejarah Mesir kuno daripada mengalami keruntuhan.

Antara kejadian semasa pemindahan semula Kuil Abu Simbel pada tahun 1964-1968.


Sultan Sulayman al-Qanuni Penakluk Eropah

Selain daripada Sultan Mehmet al-Fateh, ada seorang lagi raja terbaik dalam Khilafah Turki Uthmaniah yang patut korang kenal. Korang pernah dengar nama Sultan Sulayman al-Qanuni?

Baginda memerintah selama 46 tahun dan tempoh itu diiktiraf sebagai zaman keemasan Ottoman. 15-25 juta rakyat bernaung di bawah pemerintahannya. Perairan laut di Mediterranean sehingga ke Laut Merah dan Teluk Parsi tunduk di bawah armada Turki.

Sulayman telah berjaya menumpaskan kerajaan Hungary di eropah. Belgrade juga berjaya ditewaskan. Kemenangan Islam ini telah menggemparkan seluruh kerajaan Kristian. Mereka bimbang nasib yang sama bakal merebak ke serata eropah. Penaklukan ini turut membuka laluan ke barat.

Sementara itu, tumpuan perang dialihkan kepada pulau Rhodes. Di situlah markas Kesatria Hospitaller. Pasukan tentera salib itu banyak menghuru-harakan perairan sekitar Palestin.

Pada 1522, Sultan sendiri menghantar armada laut sebanyak 400 kapal dan pada masa yang sama memimpin tentera sebanyak 100,000 pejuang.

Kemenangan berpihak kepada Sulayman al-Qanuni dan pasukan Knight itu pun berundur.

Peperangan dengan kerajaan Hungary dilanjutkan. Pada 1526, Khilafah Turki Uthmaniah telah memenangi Pertempuran Mohács.

Secara rasminya, belahan timur Eropah sudah berada dalam genggaman Umat Islam. Suatu kemenangan besar!

Walaupun kempen jihad untuk menawan Vienna gagal, Sulayman al-Qanuni tidak mudah mengaku kalah. Baginda melancarkan serangan lanjut ke kota kubu Habsburg.

Serangan itu berhasil membengkokkan lutut raja eropah untuk memeterai perjanjian dengan Uthmaniah. Sejumlah bayaran ufti tahunan terpaksa dibayarnya kepada Sultan Sulayman al-Qanuni.

Dalam situasi ini, baginda layak dinobatkan sebagu Caeser!

Bukan sahaja di Eropah, kehebatan Sulayman al-Qanuni ikut dirasai di Asia. Pada 1548-1549, baginda melancarkan serangan ke atas kerajaan Safawi yang berakidah Syiah. Natijah kempen ini membawa kepada perjanjian damai di antara kerajaan Uthmaniah dengan Safawi.

Korang rasalah kan, mampu tak Turki mengulangi kegemilangan macam di zaman Sulayman al-Qanuni?


Teknologi Forensik Kantoikan Bekas Polis Ini!

Joseph James DeAngelo berkhidmat sebagai seorang sarjan bagi pihak Amerika Syarikat sekitar 1940-an.

Dua bulan selepas Jepun dan Jerman menyerah kalah, keluarga DeAngelo dikurniakan seorang cahaya mata. Anak sulung ini diberikan Joseph James Jr., yang walau bagaimanapun mengharungi dugaan besar ketika masih kanak-kanak.

Dia melihat seorang adik perempuan yang berusia tujuh tahun dir.og.ol dalam sebuah gudang Jerman Barat (Lapin, 2018). Bapanya juga seorang kaki pµkµl, sekali gus memberikan Joseph James Jr. jiwa seorang pember.ont.ak.

Itulah apa yang berlaku. Menongkah remaja, Joseph James Jr. sudah aktif memec.ah masuk rumah orang. Dia juga sering memb.µnµh haiwan tanpa sebarang belas ihsan (Thompson, 2020).

Dengan mentaliti sebegini, dia menjejak masuk dalam Angkatan Ten.tera Laut Amerka Syarikat untuk berkhidmat di Vietnam.

Balik ke tanah air, dia melanjutkan pengajian dalam bidang jen.ayah dan kemudian berlatih seabgai polis di Roseville, California (Egel, 2018).

Antara Mei 1973 hingga Ogos 1976, DeAngelo diletakkan dalam unit anti-pe.cah rumah di Exeter.

Kemudian dia berpindah ke Auburn. Sebagai polis, dia tidak langsung menjadi cermin integriti kerana didapati menc.ur.i sebuah tµkµl.

Kesalahan sebegini memang tidak mungkin pihak polis boleh berkompromi. Sedar akan dibuang kerja, DeAngelo sempat mengµgµt untuk bµnµh Ketua Polis Nick Willick (Fox 40, 2018).

Karier DeAngelo sepanjang 1980-an masih menjadi misteri. Tetapi bermula tahun 1990, dia menghabiskan masanya sebagai mekanik lori di Roseville, California.

Sembilan Nama Yang Sebenarnya DeAngelo

Exeter terletak tidak jauh daripada kota Visalia. Semasa Joseph DeAngelo menjadi anggota polis, Visalia berdepan dengan kes pec.ah rumah tanpa henti.

Dalam tempoh 20 bulan, sebanyak 120 kes dilaporkan kepada pihak polis Visalia yang mengesyaki orang sama.

Teknologi yang tidak maju menyebabkan perom.pak ini meloloskan diri. Pihak polis menimangkan nama Visalia Ransacker kepada perom.pak tersebut.

Yang menjadi masalah ialah, seorang lelaki bernama Claude Snelling dibµnµh pada tahun 1975 angkara Visalia Ransacker juga.

Selalunya Visalia Ransacker akan menggeledah seluruh rumah. Dia akan menyelerakkan pakaian dalaman wanita secara sengaja. Pada tahun 1976 pula, DeAngelo berpindah ke Sacramento, California.

Tiba-tiba di sini ada kes-kes r.og.ol pula. Seramai 50 wanita menjadi mang.sa kerakusan East Area Rap.ist, yang masih nekad memb.µnµh orang.

Mungkin kehilangan kerja memberikan kesan mendalam terhadap DeAngelo yang tidak berfikir panjang lagi.

Antara 1979 hingga 1986, dia kerap memb.µnµh orang. Mudah kata, DeAngelo seolah-olah berevolusi daripada pec.ah rumah ke r.og.ol dan akhirnya memb.µ.nµh tanpa henti.

Antara 1973 hingga 1986, DeAngelo didapati memb.µnµ.h 13 orang, mer.og.ol 50 wanita dan mem.ec.ah masuk dalam 120 rumah. Jelas sekali dia merupakan seorang p.eros.ak

Selaju-laju Babi Berlari Akhirnya Merem.puh Pokok Jua

Joseph DeAngelo mungkin berasa angkuh kerana pihak polis gagal menangkapnya. Dia kerap menghubungi banyak pihak antara 1977 hingga 2001, mengaku diri East Side Rap.ist.

Siap dia berkata dia sudah mengintip mang.sa seterusnya lagi, untuk bermain secara psikologi. Kekerapan berlaku jen.ayah menyebabkan pihak polis mengesyaki orang yang sama.

Pada 15 Jun 2016, pihak FBI menawarkan AS$50,000 sebagai ganjaran bagi menumbangkan Visalia Ransacker/East Side Rap.ist.

Tetapi pihak FBI sebenarnya sudah menjalankan penyiasatan tersendiri. Mereka menggunakan teknik genealogi genetik untuk mengenal pasti pelaku dalam kesalahan ini.

Menggunakan data-data DNA sedia ada (yang selama ini tidak mampu mengesan pelaku), FBI cuba mengenal pasti ibu bapa, abang adik, sepupu sepapat hingga datuk moyang.

DNA menghubungkan dengan 25 buah keluarga, mengandungi lebih daripada 1,000 orang yang rata-ratanya sudah meninggal dunia.

Dalam tempoh beberapa bulan, pasukan penyiasat menggunakan faktor jantina, usia dan tempat tinggal untuk memendekkan senarai panjang ini. Satu demi satu, nama dibuang hinggalah seorang sahaja: Joseph DeAngelo (Zabel, 2019).

Perbicaraan

Joseph James DeAngelo Jr. berusia 73 tahun apabila pihak polis mendapatkan waran tangkap. Sekelip mata, dia berdepan dengan 13 tuduhan bµnµh.

Jika disabitkan, dia boleh dijatuhi hµkµman ma.ti yang dibenarkan California. Misi ini menelan perbelanjaan AS$20 tahun dalam tempoh 10 tahun.

Dan DeAngelo menerima tawaran pihak pendakwaan: mengaku bersalah, ubah hµkµman ke penj.ara seumur hidup.

“Saya telah mendengari kenyataan kalian. Setiap seorang. Benar-benar saya memohon ampun kepada semua saya telah ania.yai. Terima kasih, Yang Arif.”

Bahtera perkahwinan DeAngelo dengan Sharon Marie Huddle berakhir setahun kemudian, memandangkan DeAngelo akan menjalankan hµkµman di sebuah penj.ara.

RUJUKAN:

Egel, B. (2018, April 25). Who is the East Area (ditapiskan)? Police say it’s this ex-cop who attended Folsom High. The Sacramento Bee.

Fox 40. (2018, April 29). Former Police Chief who (ditapiskan) Joseph DeAngelo says he’s ‘embarrassed’.

Lapin, T. (2018, Mei 14). Family of ‘Golden State (ditapiskan)’ claim he saw men (ditapiskan) his 7-year-old sister. New York Post.

Thompson, D. (2020, Ogos 22). Apology at sentencing deepens mystery of Golden State (ditapiskan). AP News.

Zabel, J. (2019). The (ditapiskan) Inside Us: Law, Ethics, and the Forensic Use of Family Genetics. Berkeley Journal of (ditapiskan) Law. 24 (2).


Hotel Palace – Hotel Paling Berhantu Di Dunia

Selama bertahun-tahun, kita sentiasa mendengar pengalaman individu yang pernah menghuni hotel berhantu. Antara contoh pengalaman yang diketahui ialah bilik terkunci tanpa sebab, lif bergerak sendiri dan suara-suara ghaib dalam bilik tidak berpenghuni. Pengalaman ini sudah cukup menakutkan individu yang diberi amanah merobohkan hotel paling berhantu di United Kingdom: Hotel Palace.

Hotel Palace ini terletak di Birkdale, Southport. Semasa era kegemilangannya, ia pernah menjadi tempat penginapan selebriti terkenal seperti Frank Sinatra, Peter Sellers dan Boris Karloff. Malah, semasa Piala Dunia 1966 yang diadakan di England, ia merupakan hotel penginapan pasukan kebangsaan Hungary.

Tetapi ia juga mempunyai sejarah silam yang mengerikan. Mengikut satu legenda tempatan, seorang arkitek yang menghasilkan pelan lantai dan rekaan hotel ini pada 1880-an mengambil keputusan membunuh diri. Ini selepas dia mendapati bahagian hadapan hotel yang sepatutnya menghadap laut ketika itu telah diubah kepada menghadap bahagian pedalaman.

Sedih dengan perubahan reka bentuk yang dihasilkannya, si arkitek mengambil nyawanya sendiri dengan melompat dari bahagian paling atas tangga. Si mati jatuh di tempat yang kemudiannya menjadi lokasi lif berhantu Hotel Palace.

Sejak itu, roh si mati dikatakan menghantui lif hotel ini sehingga menakutkan individu-individu yang ditugaskan untuk merobohkan Hotel Palace. Menurut Joseph Smith semasa ditemubual akhbar Daily Post pada Mei 1969, lif hotel itu bergerak sendiri walaupun bekalan elektrik telah dipotong. Lagi pelik, satu-satunya cara menggerakkan lif ialah kawalan pemara dari tingkat atas tetapi itu tidak berlaku.

Selain melihat lif bergerak sendiri, ada ketikanya sesiapa yang berada dalam lif terkejut apabila lampu panel kawalan lif menyala sendiri atau pintu lif terbuka. Bagi Smith, insiden ini amat menakutkan mereka. Di samping itu, kadang-kadang mereka terdengar suara orang bergaduh dan bunyi tapak kasut tumit tinggi sekitar kawasan foyer hotel.

Fenomena paranormal ini menarik perhatian krew berita dan penyiasat paranormal. Malah, ia juga pernah menjadi subjek rancangan hal ehwal semasa BBC ketika itu, 24 Hours.

Selain kisah bunuh diri arkitek yang mereka bangunan ini, Hotel Palace juga turtu dihantui peristiwa rogol dan bunuh seorang kanak-kanak perempuan bernama Amanda Graham pada 1961. Graham yang ketika itu berusia enam tahun ditemui di bawah katil bilik nombor 13.

Pelakunya ialah seorang pengangkut malam bernama Alan Victor Wills. Wills kemudiannya ditahan dan dihukum pada November tahun sama. Mengikut keterangan mahkamah, Graham diculik oleh tertuduh semasa dalam perjalanan pulang ke rumah dari satu tempat bernama Pleasureland. Setelah itu, kanak-kanak malang itu dirogol dan dicekik sampai mati.

Melihat kepada kisah Hotel Palace ini, ia sememangnya projek gajah mati. Bermula sebagai hotel mewah pada 1866, ia ditutup seketika sebelum dilancarkan sebagai hotel hidropati pada 1880-an.

Semasa Perang Dunia Kedua, ia diambil alih oleh Persatuan Palang Merah Amerika Syarikat untuk dijadikan sebagai rumah rehat Tentera Udara Amerika Syarikat (USAF) sehingga 1945. Ia merupakan pusat pemulihan terbesar untuk USAF dengan satu ketika, ia dihuni oleh 15,000 anggota. Ia juga merupakan satu-satunya stesen Palang Merah yang menerima krew pesawat pengebom USAF sebagai satu unit.

Bagaimanapun, isu kewangan sekali lagi mula menghantui Hotel Palace. Selepas pemiliknya Heddon Hotels gulung tikar pada 1967, hotel tersebut kini hanya tinggal kenangan sebelum dirobohkan pada 1969. Namun begitu, sebahagian strukturnya masih wujud sehingga hari ini. Malah, ia turut dijadikan sebagai latar tempat untuk beberapa filem seperti The Sorcerers (1967) dan What’s Good For The Goose (1969).

Satu-satunya struktur Hotel Palace yang masih wujud ialah sebuah bar bernama The Fisherman’s Rest. Bar ini pernah menjadi tempat persemadian sementara 14 orang penyelamat yang mati lemas semasa cuba menyelamatkan penumpang kapal layar Mexico di pesisir pantai Southport.

Nama bar itu diinspirasikan daripada para nelayan yang mati ini. Seperti Hotel Palace, ia juga didakwa dihantui oleh kelibat hantu seorang budak kecil.

RUJUKAN

Roberts-Haslam, B. (2022, 10 April). Merseyside hotel where workmen were ‘scared out of their wits’. Liverpool Echo.


Kenapa Daun Ketumbar Bau Sabun?

Selalunya, benda yang paling bermasalah pun tentang daun ketumbar ialah keserupaannya dengan daun sup. Semasa aku bekerja sebagai juruwang di sebuah pasaraya, aku kerap kali melalui situasi di mana pembeli tersilap beli daun sup dan daun bawang. Alah, tak payah cakap pasal mereka, anda pun sama je waktu pertama kali beli daun bawang dan daun sup. Sudah serupa sitkom komedi, ya?

Sekurang kurangnya, inilah sitkom komedi ‘real’ yang ada di Malaysia. Berlainan dengan kita, dunia Barat juga mempunyai permasalahan dengan daun ketumbar. Cumanya, ia bukan disebabkan tak reti beza dedaun tu, tapi disebabkan daun ketumbar rasa seperti…sabun.

Kita ambil sahaja contoh nama daun ketumbar itu sendiri. Ia dikenali sebagai ‘cilantro’ ataupun ‘coriander’. ‘Coriander’ pula berasal daripada perkataan Yunani yang bermaksud ‘pepijat’. Kita juga ada pendapat menarik yang disebut oleh personality chef terkenal, yakni Julia Child. Menurut beliau, daun ketumbar dan aragula adalah daun herba yang dibencinya dan sekiranya dijumpai dalam makanannya, beliau akan kutip dedaun tersebut dan mencampaknya ke atas lantai.

Perkara ini bukan eksklusif pada Julia Child sahaja. Segelintir orang Barat juga akan asingkan daun ketumbar daripada makanan mereka sekiranya ada. Sebagai contoh, dapatan Dr. Helen Leach mendapati kitab kitab bertani Perancis dan kitab memasak Inggeris abad ke 16 mengandungi pelbagai rujukan daun ketumbar ni rasanya seperti serangga.

Walau bagaimanapun, bukan semua orang Barat bencikan daun ketumbar. Ia bukan seperti durian, di mana semua menyebutya sebagai busuk. Hanya segelintir sahaja, seperti yang disebut dalam perenggan sebelum ini. Kenapa boleh jadi macam ni?

Persoalan ini terjawab kalau kita kaji bahan kimia yang terkandung dalam daun ketumbar, Pertamanya, sebagaimana herba beraroma yang lain, daun ketumbar mempunyai bahan kimia daripada keluarga aldehida (aldehyde). Sebagai perbandingan, kayu manis yang beraroma juga mempunyai aldehyde, dengan nama cinnamaldehyde.

Kemudiannya, manusia dicipta dalam keadaan semua orang berbeza antara satu sama lain. Perbezaan ini sebagai contohnya ialah sensitiviti kita terhadap sesuatu. Dalam kes daun ketumbar ini, ada sesetengah orang mempunyai mutasi genetik yang membenarkan mereka membau komponen kimia aldehyde yang ada dalam daun ketumbar dan sabun.

Gen yang bertanggungjawab pada masalah ini ialah gen reseptor OR6A2, dan sejumlah majoriti manusia yang tiada gen ini dapat menikmati daun ketumbar seperti biasa. Selain sabun, serangga yang berbau busuk juga diketahui untuk mempunyai bahan kimia kaya aldehyde, sekaligus memungkinkan sebab musabab kenapa ‘coriander’ bermaksud pepijat.

Disebabkan mutasi inilah, terdapat sejumlah minoriti yang signifikan dalam kalangan orang Eropah yang mengaitkan bau dan rasa daun ketumbar seperti sabun. Dalam sebuah kertas kajian, saintis saintis ini mendapati sekitar 13% orang Eropah mengatakan daun ketumbar ini rasanya seperti sabun. Berbanding orang Eropah, hanya 8.4% orang Asia Timur dan 3.9% orang Asia Selatan sahaja yang mengatakan daun ketumbar mempunyai rasa seperti sabun.

Namun, seorang ahli saintis neuro, Dr. Jay Gottfried mempunyai pendapat yang berlainan. Menurutnya, otak kita ni mampu dididik untuk menyukai rasa daun ketumbar sekalipun kita pembenci daun ketumbar. Hal ini berdasarkan pengalamannya sendiri di mana beliau dahulu adalah pembenci tegar daun ketumbar. Perihal ini menceritakan masalah ini barangkali hanyalah permasalahan psikologi.

Sambung Dr. Jay lagi, apabila kita memakan sesuatu makanan, otak kita akan mendaftar rasa makanan tersebut dengan pengalaman silam. Bagi orang Malaysia, mungkin otak kita akan mendaftar rasa daun ketumbar itu dengan makanan seperti tom yam, makanya kita mampu menikmati makanan tersebut.

Bagi orang Eropah, barangkali otak mereka mendaftar rasa daun tersebut dengan sabun, jadi mereka tak dapat nak menikmati rasa daun berkenaan. Walau bagaimanapun, perkara ini boleh diubah sekiranya mereka ini memakan makanan sedap yang menggunakan daun ketumbar. Dr. Jay ini asalnya pembenci daun ketumbar tapi akhirnya menjadi penggemar daun ketumbar selepas otaknya sudah mendaftar rasa daun berkenaan.

RUJUKAN:

Ceylan, E., & Fung, D. Y. (2004). Antimicrobial activity of spices 1. Journal of Rapid Methods & Automation in Microbiology, 12(1), 1-55.

Eriksson, N., Wu, S., Do, C. B., Kiefer, A. K., Tung, J. Y., Mountain, J. L., … & Francke, U. (2012). A genetic variant near olfactory receptor genes influences cilantro preference. Flavour, 1(1), 22.

Mauer, L., & El-Sohemy, A. (2012). Prevalence of cilantro (Coriandrum sativum) disliking among different ethnocultural groups. Flavour, 1(1), 1-5.

McGee, H. (2010). Cilantro haters, it’s not your fault. The New York Times, 13.


Hukum Lelaki Berambut Panjang Dan Mendandan Rambut

Sebelum kita membahaskan berkenaan dengan Hukum, ingin saya kongsikan keadaan rambut Nabi صلى الله عليه وسلم kerana Baginda adalah contoh yang terbaik untuk kita jadikan sebagai ikutan.

Di dalam Kitab Syamail Muhammadiyyah karangan al Imam Tirmizi ada membicarakan satu bab khusus berkenaan rambut Nabi صلى الله عليه وسلم dengan mendatangkan beberapa hadis yang menceritakan keadaan rambut Nabi. Di antaranya:

1- Daripada Anas Ibn Malik berkata : adalah rambut Nabi صلى الله عليه وسلم itu sampai kepada separuh daripada telinga Baginda.

2- Daripada al Bara’ Ibn ‘Azib : Rambut Nabi صلى الله عليه وسلم menyentuh dua daun telinga Baginda صلى الله عليه وسلم .

3- Daripada Anas Ibn Malik : Bahawa Rambut Nabi صلى الله عليه وسلم itu menyentuh bahu Baginda صلى الله عليه وسلم.

Maka daripada 3 hadis ini, dapat kita simpulkan bahawa Rambut Nabi ada 3 keadaan dan dinamakan sebagai : Wafrah, Limmah dan Jummah.

Wafrah: Panjang rambut itu sampai ke daun telinga
Limmah: Panjang rambut itu melebihi daun telinga sampai ke bahu ataupun tidak.
Jummah: Panjang rambut itu sampai ke bahu.

Dan Nabi صلى الله عليه وسلم tidak pernah mencukur rambut melainkan ketika: Umrah Qadha’, Hudaibiyah dan ketika di Ji’ranah dan Haji Wida’.

Dan Nabi صلى الله عليه وسلم tidak pernah memendekkan rambut Baginda melainkan hanya sekali sahaja.

Maka apa yang kita dapati bahawa, Nabi صلى الله عليه وسلم sering memanjangkan rambut Baginda berbanding memendekkan rambut.

Jadi kesimpulannya adalah, memanjangkan rambut bagi lelaki itu, adalah diharuskan. Dan sekiranya berniat untuk mengikut sunnah Nabi, maka ia mendapat ganjaran pahala kerana ikut akan sunnah. Tetapi ada syarat iaitu perlu dirapikan dan kemaskan rambut tersebut.

Manakala berkenaan dengan mengikat rambut yang panjang, terdapat beberapa hadis yang menceritakan bahawa Nabi صلى الله عليه وسلم pernah mengikat rambu t(buat dandan) :

1- Daripada Ummi Hani’ Binti Abi Talib: Aku telah melihat Nabi mempunyai 4 tocang (dandanan).

Maka kata al Imam Bajuri:

Mendandankan rambut bukanlah dikhususkan untuk kaum perempuan sahaja. Tetapi ia juga diharuskan bagi lelaki juga walaupun kebanyakkan negara menjadi adat bahawa dandanan/ikatan rambut itu adalah menjadi tanda perhiasan perempuan.

Kesimpulan dari huraian saya:

1- Harus bagi lelaki untuk memanjangkan rambutnya.
2- Wajib dia memuliakan rambutnya dengan menjaga dan merapikan rambut tersebut.
3- Panjang rambut itu tidaklah seperti perempuan.
4- Tidaklah berniat untuk menyerupai wanita/ahli maksiat.
5- Tidak boleh bermegah-megah dan berbangga.

Info Tambahan:

“Ketika solat, adalah makruh sekiranya kita tidak melepaskan ikatan rambut. Maka sebelum solat, lepaskan rambut daripada ikatan tersebut.”

Wallahu’alam.

Artikel dinaikkan ke portal The Patriots selepas mendapat keizinan Ustaz AbeMusytaq.


Kegemilangan Islam di Eropah: Mari Mengenal Andalusia

Kira-kira 1300 tahun yang lalu, sejarah pernah merekodkan bahawa Islam itu pernah sampai bertapak hingga ke Eropah. Kekuasaan Islam di Eropah itu meliputi sebahagian besar kawasan Sepanyol dan direkodkan telahpun sampai berjaya meluaskan kekuasaan hingga ke sebahagian kecil Perancis.

Kegemilangan ini bermula dengan pembukaan wilayah Andalusia oleh Tariq Bin Ziyad selaku panglima perang yang mana Musa Bin Nushair selaku arkitek utama pada pada 92 H/911 M.

Bermula daripada itu Islam mengukuhkan kuasanya bukan dari segi manfaat politik semata, bahkan manfaat perkembangan ilmu dan kesenian yang sehingga kerajaan Islam yang memerintah Andalusia pada ketika itu dibandingkan dengan kerajaan Atlantis yang hilang, kerana kehebatan dan keindahan kesenian yang diperagakan sewaktu Islam memerintah Andalusia.

Persoalannya, daripada manakah wilayah Andalusia yang pernah unggul suatu masa dahulu itu mendapatkan namanya? Adakah nama itu wujud setelah kehadiran Islam di kawasan tersebut?

Penting untuk terlebih dahulu kita tahu beberapa perkara mengenai kawasan ini sewaktu abad ke-8 Masihi. Negeri atau wilayah Andalusia jika kita lihatkan pada geografi dan peta dunia adalah kawasan yang terdiri daripada Portugal dan Sepanyol, atau letaknya di Semenanjung Iberia. Kawasan Andalusia pada waktu itu dianggarkan mempunyai keluasan sekitar 2/3 kawasan Mesir.

Semenanjung Iberia ini terletaknya di bahagian tenggara Eropah. Perancis terletak di utara Andalusia dengan pergunungan Phirenia menjadi sempadan bagi keduanya. Air laut mengelilingi wilayah ini sehingga digelarkan kawasan ini sebagai Jazirah al-Andalusia atau Pulau Andalusia. Di utara, wilayah ini dikelilingi Laut Atlantik, manakala di Selatan wilayah ini dikelilingi Laut Mediterranean (Laut Tengah).

Adapula untuk kawasan daratan, pergunungan Phirenia menjadi pemisah Perancis dan Sepanyol yang mana jika ditinjau peta seolah semenanjung Iberia membelakangi Eropah. Di tambah dengan kawasan ini yang banyak persamaan dari sudut ekologi kehidupan bermasayarakat Morocco yang menyebabkan sebahagian ahli Geografi Muslim menyatakan bahawa Andalusia adalah kesinambungan dari Afrika, bukan termasuk benua Eropah.

Setelah mengenalkan letak kedudukan Andalusia, selanjutnya dari mana Andalusia ini mendapatkan namanya? Menurut sejarawan, wilayah Andalusia ini telahpun dinamakan Andalusia sebelum kedatangan Islam lagi, dan namanya dikekalkan setelah Islam sampai. Dikatakan wilayah ini mendapatkan namanya sekitar abad ke-4 Masihi, dengan kedatangan satu suku dari bahagian Utara Skandinavia, (di wilayah tengah Sweden).

Ada yang berpendapat mereka ini datang daripada Denmark, da nada juga pendapat yang mengatakan suku ganas ini datang dari Jerman! Suku-suku kanibal ini dikenal sebagai suku “Vandal” atau “Wandal” dalam bahasa Arab. Suku ini telah menyerang kawasan Andalusia dan menduduki wilayah tersebut untuk satu tempoh kurun yang cukup panjang. Sehingga, kawasan tersebut dikenal dengan nama “Vandalisia”.

Sedang penjelasan daripada sejarawan muslim tentang bagaimana boleh berubah menjadi Andalusia adalah sebutan arab terhadap sebutan “Vandal” menjadi “andalusy” dan digantikan akhir perkataan “syin” kepada “sin” yang akhirnya menjadilah sebutan sebagai Andalus.  Perkataan vandalisme yang membawa erti melakukan kerosakan atau kemusnahan juga datang daripada nama suku kanibal tersebut.

Beberapa tahun selepas itu, suku Vandal ini meninggalkan Andalusia dan wilayah tersebut dikuasai pula oleh kelompok Kristian yang dikenali dengan gelaran bangsa “Gothic” atau “Goth Barat”. Di zaman bangsa Gothic ini, Andalusia telah mengalami kemunduran yang sangat dahsyat. Dasar politik dan ekonomi yang tidak stabil ditambah polisi gereja pada ketika itu menyebabkan Andalusia mengalami zaman gelap yang sangat dahsyat sehingga dikatakan mereka hanya mampu berkomunikasi dengan bahasa isyarat kerana tidak mempunyai bahasa lisan.

Maka, itu lah serba ringkas berkenaan identiti sebuah wilayah bernama Andalusia. Walaupun masih ada perdebatan tentangnya, namun cukup lah kita memahami bahawa nama wilayah tersebut sudah ada sebelum kedatangan Islam dan Islam ternyata sampai ke wilayah Andalusia yang bukan sahaja membebaskan wilayah tersebut daripada kekejaman bangsa Vandal dan Gothic, malah memajukan dengan memberikan perhatian pada aspek keilmuan dan juga pembangunan Negara yang menyebabkan masyarakat Eropah turut sama dapat menikmati faedah untuk membangunkan semula ketamadunan mereka.

Fakhrul Islam
Mahasiswa Tahun 2
Jabatan Sejarah dan Tamadun Islam,
Akademi Pengajian Islam Universiti Malaya

RUJUKAN:

Prof. DR. H. Abuddin Nata, MA. (2011), Studi Islam Komprehensif, Fajar Interpratama Offset
Prof Dr. Raghib As-Sirjani, (2013), Bangkit dan Runtuhnya Andalusia, Pustaka Al-Kautsar.


Laknat Ular dan Kelawar Terhadap China

Sebuah podium konkrit berjubin perang telah didirikan di pertengahan bandaraya Wuhan. Disitulah berdirinya tugu putih Mao Zedong yang sambil memegang topi selamanya berlambaian kepada pelajar-pelajar Universiti Sains dan Teknologi Huazhong. Adanya beliau di situ boleh dilihat seolah-olah kebanggaan juga, dimana peringatan beliau sedang memberikan semangat supaya rakyatnya membuktikan eksperimen komunisme beliau lebih relevan berbanding usaha Vladimir Lenin.

Namun tidak sampai sejam mengharungi Lebuh Guanshan daripada tugu peringatan ini, terletaknya sebuah pasar basah berpapan tanda biru yang tertulis Wuhan Huanan Haixian Pifa Shichang.

Juga digelar syurga makanan bagi pelancong-pelancong Wuhan, disinilah realiti memacak khemahnya sebagai neraka duniawi. Seramai 655 orang (daripada 12 Disember 2019 sampai 23 Januari 2020) disahkan menghidapi suatu virus korona yang berasal daripada pasar ini.

Selalunya ayam, daging, ikan dan sayur-sayuran dijual dengan penuh tenaga di pasar-pasar basah dunia. Namun Pasar Makanan Laut Huanan ini menjual haiwan-haiwan eksotik untuk dibuat makanan (AFP, 2020). Sebanyak 112 barangan disenaraikan dalam perancangan penghargaan Huanan. Antaranya ialah buaya, cicak, landak, merak, tikus dan ular. Terdapat juga pemborong yang menawarkan anak serigala, rubah kecil dan musang hidup. Sudah tentunya babi pun dijaja sekali. Dipercayai koala pun dijual juga.

Dis3mb3lih di situ dan dibekukan jika tidak perlu. Tidak cukup dengan itu, neraka duniawi ini turut dihantar ke pintu rumah penduduk. Penutupan pasar tersebut tidak cukup untuk menyembunyikan realiti, bahawasanya mereka amat gemar memakan haiwan-haiwan eksotik. Saban hari sehingga tahun, bukan makanan sahaja yang mengetuk pintu. Kedudukan bandaraya Wuhan yang amat strategik menghubungkan beberapa bandaraya besar sebagai pusat perdagangan penting.

Daripada Wuhan ke Beijing dan Shanghai sebelum merebak ke seluruh dunia, menyeberangi laut untuk menyusahkan lebih daripada 10 negara. Malaysia sahaja belum terkena lagi (sehingga 23 Januari 2020) selepas ujian makmal mengesahkan bacaan negatif (Tang & TImbuong, 2020).

Namun Malaysia berada dalam risiko besar, kerana Singapura dan Thailand sudahpun disahkan terkena. Dengan penularan Influenza A lagi, kedatangan 2019-nCoV yang tidak diduga tentu sekali akan meletakkan bebanan besar terhadap rakyat Malaysia. Dan asal-usul virus ini selain daripada pemahaman umum sudah cukup untuk menceritakan tentang cara hidup bangsa China di Wuhan. Seperti sedia maklum, 2019-nCoV berputik daripada pasar ini barangkali daripada sup-sup kelawar yang dijaja secara terbuka.

Para saintis mengatakan bahawa jalur (viral strain) 2019-nCoV mempunyai hubungan rapat dengan virus yang ada hanya pada kelawar buah (Mullin, 2020). Malah lebih dahsyat lagi, penemuan sedemikian juga dibuat bagi menjelaskan asal-usul Ebola.

Selain daripada sup kelawar, asal-usul 2019-nCoV turut dijejak daripada ular tedung Cina (CNN Health, 2020).

Spesis Bungarus multicintus setepatnya merupakan jenis yang amat berbisa, tetapi teknik yang betul boleh mem4tikan b4h4y4nya sekaligus memudahkan masakan sup.

Namun menggunakan sentimen kemanusiaan dalam hal ini, isu pemakanan sahaja tidak boleh ditunggang untuk menghukum Wuhan. Sungguhpun begitu, 2019-nCoV bukanlah virus pertama yang merebak angkara pemakanan sumbang China. Sekitar 2002-2004 pula, dunia dibadai dengan wabak SARS yang tercetus angkara punca misteri.

Setelah diteliti dengan mendalam, atas pakatan pakar virologi yang menggunakan perbelanjaan begitu besar, punca misteri tersebut berjaya dirungkaikan:

Perangai rakyat China yang memilih kesedapan tekak sendiri berbanding keselamatan manusia sejagat.

RUJUKAN:

AFP. (2020, January 22). On the menu at China virus market: rats and live wolf pups. AFP. Retrieved from https://www.afp.com/en/news/826/menu-china-virus-market-rats-and-live-wolf-pups-doc-1o507z1

CNN Health. (2020, January 23). Snakes could be the source of the Wuhan coronavirus outbreak. CNN Health. Retrieved from https://edition.cnn.com/2020/01/22/health/snakes-wuhan-coronavirus-outbreak-conversation-partner/index.html

Mullin, G. (2020, January 22). Traced K**ler coronavirus could have come from BATS – like SARS dan Ebola viruses before it. The Sun UK. Retrieved from https://www.thesun.co.uk/news/10793267/coronavirus-bats-sars-ebola-viruses/

Tang, A. & Timbuong, J. (2020, January 23). Health Ministry: Four suspepected cases test negative for Wuhan virus (updated). The Star Online. Retrieved from https://www.thestar.com.my/news/nation/2020/01/23/health-ministry-three-suspected-cases-negative-for-coronavirus-one-still-pending


Bahasa Sejagat: Takdir Buat Bahasa Inggeris?

Bahasa sejagat adalah kesempurnaan yang dicari-cari oleh manusia dengan sebuah pengharapan akan kesatuan bangsa di bawah bahasa sejagat tersebut. Mereka merasakan ia merupakan salah satu cara mencipta dunia yang aman.

Namun sebelum kita berbincang dengan lebih khusus, kita harus kembali ke peringkat yang lebih awal dengan berbicara mengenai epistemologi bahasa sejagat dahulu. Mengikut takrif di dalam kamus, sejagat itu bermaksud sesuatu yang boleh diguna-pakai, boleh memberikan kesan, yang melibatkan atau digunakan oleh semua orang.

Sementara itu, bahasa bermaksud sesuatu bentuk perhubungan. Ia juga adalah sebuah sistem yang berkaitan dengan simbol atau linguistik yang diguna-pakai oleh kebanyakan orang di mana melaluinya, kita akan memahami satu sama lain dengan lebih baik. Ini dengan sendirinya bersifat sejagat dalam erti kata lain ketika mana ia melibatkan sesetengah masyarakat tersebut.

Justeru itu kita boleh melihat di sini, apabila kita menghimpunkan dua perkataan ini, kita sebenarnya memperluaskan makna masyarakat kita daripada sesetengah kepada semua orang yang ada di muka Bumi ini. Saat ini belum ada sebarang bahasa yang pernah menjadi bahasa sejagat.

Bahasa yang menghampiri status bahasa sejagat ialah Bahasa Inggeris di mana ia telah diiktiraf sebagai bahasa lingua franca yang bertaraf global. Seterusnya, kita akan menelusuri kesan Bahasa Inggeris sebagai bahasa global dan membuat kesimpulan mengenai kemungkinan akan Bahasa Inggeris menjadi bahasa sejagat dan samada wujudnya keperluan untuk mempunyai bahasa sejagat.

Sejarah Bahasa Inggeris: Laluan Menjadi Bahasa Sejagat

Pada mulanya, bahasa ini terhasil di dalam bentuk bersuku-suku. Ketika sebuah masyarakat itu dipisahkan oleh permukaan Bumi seperti lautan, hutan belantara yang tebal, atau bukit-bukau, ia akan menghasilkan bahasa baru yang berbeza apabila dibiarkan terpisah untuk jangka masa yang lama. Seterusnya, penghasilan bahasa-bahasa baru ini akan bertambah dan setiap bahasa-bahasa ini mempunyai peluang yang sama untuk menjadi bahasa lingua franca.

Apa itu Lingua Franca? Ia diambil daripada istilah Arab iaitu “Lisan al-Farang” yang bermaksud bahasa perantaraan yang digunakan oleh penutur Arab dengan pedagang Eropah. Banyak bahasa yang telah mencapai status sebagai bahasa lingua franca seperti bahasa Aramaic, Yunani Klasik, Latin, Arab Klasik, Sepanyol, Perancis, Quechua, Melayu, dan Rusia. Lalu bagaimanakah bahasa-bahasa ini menjadi lingua franca? Ia bukan disebabkan oleh bahasa itu sendiri atau struktur bahasa tersebut tetapi ia disebabkan oleh 6 sebab berikut:

Kehadiran keenam-enam sebab di
atas akan membawa bahasa tersebut untuk menjadi lingua franca.

Sejarah Bahasa Inggeris, pada awalnya, bermula saat Rom meninggalkan Kepulauan British pada abad ke-5 dan kemudiannya ditakluk oleh Suku-suku Jerman yang dikenali sebagai Anglo, Saxon Dan Jutes. Sejak itu Bahasa Inggeris mempunyai keunikan yang hebat di dalam keupayaannya untuk menyerap, berevolusi, dan menakluk pengaruh luar.

Kebanyakan pengaruh luar yang boleh dikesan di dalam Bahasa Inggeris adalah seperti pengaruh Viking, Perancis, Latin, dan Kelt. Apabila Bahasa Inggeris menerjah abad ke-15, ia telah matang sepenuhnya dan ditambah pula dengan semangat penjajahan (kolonialisme), pengaruh Bahasa Inggeris mula bertapak di luar negara. Penjajahan yang dilakukan bangsa Inggeris telah membawa begitu banyak istilah asing ke dalam alam bahasa Inggeris.

Selain itu bahasa Inggeris telah melangkah setapak lagi apabila ahli-ahli Fizik British di England telah meninggalkan bahasa Latin sebagai bahasa ilmu lalu menggantikannya dengan bahasa Inggeris yang merupakan bahasa vernakular zaman itu. Penjajahan British merupakan suatu kejayaan yang hebat buat Empayar British. Ia berjaya bertapak di setiap benua dan ceruk dunia sehinggalah ia digelar sebagai empayar yang tidak pernah dapat menyaksikan matahari terbenam.

Kejayaan ini telah berjaya meletakkan bahasa Inggeris sebagai lingua Franca yang baru sebaris dengan lingua franca yang lain seperti Perancis dan Sepanyol. Sejak itu, bahasa Inggeris berentap dengan bahasa Perancis untuk kedudukan lingua franca yang lebih tinggi darjatnya sehinggalah abad ke 20. Abad ke 20 telah menyaksikan sebuah negara muda bernama Amerika Syarikat bangkit dan mengambil alih British sebagai pemegang utama bahasa Inggeris ekoran kejayaannya menjadi sebuah kuasa dunia lalu menempatkan bahasa Inggeris sebagai bahasa lingua franca bertaraf global.

Bahasa Inggeris: Lingua Franca Global Yang Pertama

Apa yang dimaksudkan dengan lingua Franca global? Ia bermaksud apabila bahasa itu diiktiraf di dalam setiap negara. Ini boleh terjadi melalui dua cara: pertama, sebuah bahasa itu haruslah dijadikan bahasa rasmi negara tersebut sama ada sebagai bahasa pertama mahupun bahasa kedua; kedua, bahasa itu harus diajar sebagai bahasa asing utama walaupun tiada status rasmi. Lalu bagaimana bahasa Inggeris, melalui Amerika Syarikat, berjaya menggapai status tersebut?

Semuanya berkaitan dengan enam sebab di atas namun bagi bahasa Inggeris, wujud satu lagi sebab iaitu teknologi. Ekoran kemajuan teknologi milik Amerika Syarikat berbanding negara-negara lain, pengaruh Amerika Syarikat sebagai kuasa dunia telah bertambah terutamanya selepas Perang Dunia Kedua lalu memberikan kuasa pengaruh yang sama kepada bahasa Inggeris. Sejak itu, Amerika Syarikat menunjukkan kekuasaannya melalui keunggulannya di dalam hal ehwal kebudayaan, media, akademik, dan teknologinya. Ini semuanya disampaikan menggunakan bahasa Inggeris sebagai perantaranya.

Kesan Bahasa Inggeris Sebagai Bahasa Lingua Franca Global

Ia sebuah perjalanan selama 500 tahun sebelum bahasa Inggeris mencapai status sebagai satu-satunya bahasa yang menjadi bahasa lingua franca global dan akhirnya tidak mempunyai bahasa lain sebagai saingan selepas  kejatuhan Kesatuan Soviet. Selama dua puluh tahun Bahasa Inggeris menjadi bahasa lingua franca global, ia telah memberikan pelbagai kebaikan kepada seluruh dunia.

Bahasa Inggeris telah menjadi bahasa utama diplomasi seperti di Persatuan Bangsa-Bangsa Bersatu (PBB) dan juga sebagai bahasa utama buat pelancong. Ketika ini Bahasa Inggeris turut menjadi bahasa utama perdagangan, hubungan antarabangsa dan kawalan lalulintas udara. Seperti yang diterangkan di perenggan sebelum ini, Bahasa Inggeris merupakan bahasa kebanyakan penerbitan akademik dan justeru itu, ia membenarkan ‘pendemokrasian’ ilmu di mana pengetahuan dan ilmu baru dapat disebarkan dengan lebih pantas.

Tambahan pula, penciptaan internet dan penyebaran maklumat melalui internet menggunakan bahasa Inggeris telah menganjak bahasa Inggeris terus ke hadapan dan mengukuhkan lagi kedudukannya sebagai bahasa global. Selain daripada memudahkan perhubungan di antara kerajaan atau orang awam, bahasa global ini boleh menjimatkan kos pentadbiran melalui pemotongan kos penterjemahan sebanyak 50%.

Walaupun kebaikannya tegar dirasakan zaman ini, kemunculan bahasa lingua franca global turut mempunyai kesan buruk ke atas dunia. Dunia masa kini menyaksikan pelbagai bahasa melemah malah pupus terutamanya bahasa yang bersaiz kecil pada kadar yang tidak disangkakan iaitu kepupusan satu bahasa setiap empat belas hari.

Apabila bahasa Inggeris dilihat sebagai bahasa yang berprestij tinggi dan kefasihan seseorang diukur sebagai peluang ekonomi dan pendidikan, ia secara semulajadinya menjadikan penutur bahasa Inggeris sebagai bahasa kedua berasa terancam dan memandang penutur ibunda bahasa Inggeris mempunyai kelebihan yang tidak adil berbanding penutur kedua atau ketiga.

Kelebihan yang tidak adil ini disuarakan oleh seorang guru bahasa Inggeris, Patricia Ryan, di dalam pembentangan di TED-ed. Beliau menyatakan bahawa universiti terkemuka masakini di negara-negara penutur bahasa Inggeris menolak kemasukan pelajar bukan kerana tidak cerdik atau kurang berdaya-cipta tetapi disebabkan kefasihan bahasa Inggeris yang kurang ketika pelajar itu diperiksa melalui peperiksaan antarabangsa seperti IELTS.

Manakala Felicity Meakins Pula menegaskan keadaan sebenar orang Asli di Australia yang bergelut untuk berjaya di dalam kelas ekoran penggunaan bahasa Inggeris sebagai bahasa pengantar pembelajaran. Beliau juga mengingatkan bahawa prestasi mereka di dalam Matematik melonjak jika subjek itu diajar menggunakan bahasa ibunda mereka.

Terdapat lebih kurang 200 negara bangsa yang berada di dalam PBB dan pertelingkahan pasti berlaku di antara pro-lingua franca global dengan pro-bahasa ibunda. Golongan kedua itu berasa gentar dengan desakan satu bahasa ini akan terpaksa dibayar dengan kepupusan bahasa mereka sendiri dan desakan ini juga dipandang sebagai satu ancaman kepada kebebasan bersuara dan faham pelbagai budaya.

Kita mungkin hanya terfikirkan kesan ini menimpa penutur bukan ibunda sahaja tetapi ia juga memberikan kesan buruk kepada penutur ibunda.  Penutur Bahasa Inggeris, seperti yang ditunjukkan oleh orang British dan Amerika, sering menunjukkan sikap sombong terhadap penutur lain ekoran rasa bangga mempunyai bahasa yang berjaya menempa prestij sedemikian.

Saat dunia ini berpusat kepada bahasa Inggeris, semacam sejenis kemalasan telah menimpa penutur bahasa Inggeris daripada mempelajari bahasa lain. Ini mungkin disebabkan mereka boleh menggapai apa-apa kemahuan mereka menggunakan bahasa Inggeris sebagai medan perantara.

Kesimpulan – Bahasa Inggeris itu Bahasa Sejagat?

Seperti yang kita tunjukkan di atas, wujud hubung-kait antara pro-bahasa lingua franca global dengan pro-bahasa pribumi. Ketika mana penguatkuasaan terhadap suatu bahasa itu meningkat, tentangan ke atas usaha itu akan meningkat juga. Walau bagaimanapun, kedudukan bahasa Inggeris akan tetap bertahan dan mungkin meneguh di masa hadapan ekoran rentetan perubahan di semua negara yang mula mengiktiraf bahasa Inggeris di dalam dasar-dasar negara tersebut.

Oleh itu, kebarangkalian untuk bahasa Inggeris menjadi bahasa sejagat agak tipis disebabkan tentangan yang masih kuat dan telah wujud sebuah gerakan untuk menjadikan dunia sebuah masyarakat yang dwi-bahasa, terutamanya buat penutur bahasa Inggeris. Adakah terdapat ruang untuk sebarang bahasa lain mengambilalih kedudukan bahasa Inggeris?

Saya berpendapat tidak ada buat masa ini kerana akar bahasa Inggeris sudah kukuh mencengkam dan selagi mana negara-negara Inggeris masih lagi mendominasi ekonomi, akademik dan diplomasi, selagi itulah ianya suatu jalan yang panjang untuk bahasa-bahasa lain untuk mengambilalih.

RUJUKAN:

Bhattacharjee, Y 2012, Why bilinguals are smarter. Retrieved March 31, 2019 from https://www.nytimes.com/2012/03/18/opinion/sunday/the-benefits-of-bilingualism.html?src=me&ref=general

Crystal D, 2003, English as a global language, Cambridge University Press, United States of America.

Diamond J, 2010, ‘The benefits of multilingual’, Science,  vol. 330, pp. 332-33

Guido M, 2010, The importance of language diversity. Retrieved March 25, 2019 from   https://www.munplanet.com/articles/languages/the-importance-of-language-diversity

Högskolan Dalarna, 2011, The universal language. Retrieved April 10, 2019 from  https://www.youtube.com/watch?v=8FD-z3JCCzM

Högskolan Dalarna, 2011, The universal language part 2. Retrieved from April 10, 2019 from  https://www.youtube.com/watch?v=eFQlNNgZc8o

Högskolan Dalarna, 2011, The universal language part 3. Retrieved from April 10, 2019 from https://www.youtube.com/watch?v=7NVOrNfnaU8

Högskolan Dalarna, 2011, The universal language part 4. Retrieved from April 10, 2019 from  https://www.youtube.com/watch?v=cLx0hbGiZwc&t=1s

House, J 2003, ‘English as a lingua franca: A threat to multilingualism’,  Journal of Sociolinguistic vol  7/4, pp. 556-578

Langfocus, 2017, Why did English becomes international language? Retrieved April 27, 2019 from https://www.youtube.com/watch?v=iqDFPU9YeQM

Language, The American Heritage® Science Dictionary 2014. Retrieved from March 28, 2019 from https://www.dictionary.com/browse/language?s=t

Mastin L, 2011, Timeline. Retrieved from April 25, 2019 from  https://www.thehistoryofenglish.com/timeline.html  Mastin L, 2011

Language Issues – English As A Global Language. Retrieved from April 25, 2019 from  https://www.thehistoryofenglish.com/issues_global.html

OpenLearn From The Open University, 2011, History of English (Combined). Retrieved April 27, 2019  from https://www.youtube.com/watch?v=H3r9bOkYW9s

Seidlhofer B 2005, ‘English as a lingua franca’, ELT Journal  vol. 59/4, pp. 339-40

Shute, N 2012, Speaking multiple languages may help delay dementia symptoms. Retrieved from  April 1, 2019 from https://www.npr.org/sections/health-shots/2012/04/04/149995850/speaking-multiple-languages-may-help-delay-dementia-symptoms

TED-ed 2013, Patricia Ryan: don’t insist on english. Retrieved from April 5, 2019 from https://www.youtube.com/watch?v=sCTI5tcnEok

Tedx Talks 2014, The Monolingual mindset: Felicity Meakins at TedxSouthBankWomen. Retrieved from  April 27, 2019 from https://www.youtube.com/watch?v=ISpQasr4He0&t=1s

Universal, The American Heritage® Science Dictionary 2014. Retrieved from March 28, 2019 from https://www.dictionary.com/browse/universal


Ketua Yang Bertanduk Syaitan VS Ketua Yang Berhati Malaikat

PENAFIAN: Artikel ini tidak
bersangkutan dengan yang hidup ataupun mati. Namun jika ia berkaitan sekalipun,
itu bermaksud mungkin anda lah seperti yang dinyatakan, tanpa sengaja. Sekian
terima kasih.

Saya percaya, apabila anda mendapat tawaran kerja baru atau berpindah ke jabatan atau cawangan lain, salah perkara yang anda wajib fikir adalah bagaimana persepsi ketua baru anda terhadap anda ataupun bagaimanakah sikap ketua baru anda yang sebenarnya.

Dalam satu jabatan, sudah tentu pakcik dan makcik bawang yang berperanan sebagai tukang sampai akan berusaha untuk sampaikan cerita berkenaan ketua baru anda walaupun tidak diminta!

Dan sesuatu yang tidak dijangka, apabila ketua baru anda juga mendapat cerita yang disampaikan oleh pakcik makcik bawang, mungkin dari orang yang sama bercerita di hadapan anda ataupun dari kumpulan bawang yang lain. Dan jangan terkejut jika belum hari pertama, ketua baru anda sudah menetapkan persepsinya terhadap anda. Amat ditakuti apabila persepsi itu kekal walaupun anda sudah menunjukkan prestasi yang terbaik.

KETUA BERTANDUK SYAITAN YANG
SUKA MEMBULI

Jika anda ketua tersebut, kenapa anda membuli staf anda?

“Saya tak membuli, saya cuma mahukan dia melaksanakan tugasannya.”

Sama sekali tipu. Adakah mendapat “better
results” jika anda membuli? Annual
Review of Organizational Psychology and Organizational Behavior yang
diterbitkan pada bulan Mac 2017 menyatakan tiada bukti yang menunjukkan “tougher bosses get better results”.

Tetapi Rebecca Greenbaum, profesor di Sekolah Pengurusan dan Hubungan
Pekerja dari Rutgers University menyatakan, “Productivity
may rise in the short term, but over time the performance of the staff or team
deteriorates, and people quit.”

Benarkah? Vartika Kashyap, Pengurus Pemasaran di ProofHub menggariskan
perkara berikut yang boleh menyebabkan prestasi pekerja menurun:

PEKERJA MENINGGALKAN KETUA
BERHATI SYAITAN KERANA..?

“People don’t change jobs, they change managers.”

Tetapi, mengapa boleh
terjadi sedemikian? Terdapat 15 jenis kesilapan yang tidak dapat dimaafkan yang
dilakukan oleh ketua yang tidak berhati perut.

ANDA SEBAGAI
KETUA, ADAKAH ANDA BERHATI MALAIKAT ATAU BERTANDUK SYAITAN?

Bagaimana untuk mengenalpasti ketua anda seorang yang berhati malaikat atau
dalam ertikata lain, seorang ketua yang baik. Robert Locke, kolumnis Amerika
yang konservatif menyenaraikan perkara berikut:

1. Your boss reassures you

2. Your boss does not
micromanage

3. Your boss appreciates
your skills

4. Your boss can take the
blame

5. Your boss is friendly and
approachable

6. Your boss can communicate
effectively

7. Your boss keeps meetings
to a minimum

8. Your boss focuses on
small wins

9. Your boss is an active
listener

10. Your boss does not know
it all

11. Your boss does menial
tasks

12. Your boss is prepared to
coach

13. Your boss gives
immediate feedback

14. Your boss creates a
constructive atmosphere

15. Your boss is flexible

16. Your boss is not afraid
of empowerment

17. Your boss is empathetic

18. Your boss is fair

19. Your boss does not
participate in office gossip

20. Your boss stays cool in
a crisis

Perlu diingat, jika anda seorang ketua, orang yang paling sesuai untuk
menilai anda adalah kakitangan bawahan anda. Anda rasa anda betul? Ketua
sentiasa betul, tidak kira sama ada dia bertanduk syaitan ataupun berhati
malaikat.

Anda yang bagaimana?Artikel dikirimkan oleh Eddy Zaidel untuk The Patriots.

RUJUKAN:


Konflik Di Yaman: Menari Atas Kepala Ular

Mantan presiden Yaman, Ali Abdullah Saleh terbunuh di Sana’a. Apa yang sedang berlaku sebenarnya?

Kebanyakan penganalisa geopolitik bermentaliti Manichean (hitam-putih), seolah-olah segala pergolakan dunia adalah hasil daripada pertarungan antara Zionis-Amerika-Israel-Saudi dan Russia-Iran-Syria-Great Leader Comrade Kim. Satu di pihak benar, satu di pihak batil.

Tak apa dik, dik layan Justice League lagi. Nanti dah besar sikit nanti dik akan faham “everyone is fighting for power”. Itulah realiti. Itulah realpolitik.

Itulah keadaan sekarang di Yaman. Ada viewpoint pro-Iran kata ini semua konspirasi CIA/Mossad untuk menjahanamkan Yaman, Saudi zalim. Viewpoint pro-Saudi pula kata konflik di Yaman adalah untuk memerangi Houthi Syiah, walhal Ali Abdullah Saleh yang dibunuh itu pun seorang penganut fahaman Syiah Zaidiyah. Masing-masing tidak memahami konteks di sebalik pergolakan (sila baca post lama ini untuk memahami konteks Perang Yaman: https://goo.gl/LfjbRq).

Ada ramai yang berimaginasi bahawa Yaman sebelum perang umpama syurga. Tapi hakikatnya sebelum perang kini yang bermula sejak Mac 2015, Yaman sentiasa bergolak. Perang saudara berlaku pada tahun 1994. Yaman hanya bersatu sejak tahun 1990, sebelum itu Yaman terpisah kepada Yaman Utara dan Yaman Selatan.

Semasa Perang Saudara Yaman Utara (1962-1970), Saudi pernah membantu Raja Yaman (bermazhab Syiah Zaidiyah) untuk melawan pemberontak yang disokong oleh Gamal Abdul Nasser, Presiden Mesir. Di Yaman, hubungan di antara mazhab adalah “fluid” dan sentiasa berubah-ubah, jadi pergolakan kali ini tidak boleh ditafsirkan menerusi naratif Sunni vs. Syiah.

Hubungan kuasa yang “fluid” dan sentiasa berubah-ubah ini menyebabkan Ali Abdullah Saleh membuat perumpamaan bahawa politik Yaman ibarat “menari atas kepala ular” (حكم اليمن بالرقص على رؤوس الثعابين). Saleh bergantung kepada pengimbangan kuasa antara utara (Sana’a) dan selatan (Aden, Hadramawt) dan antara Sunni dan Syiah untuk kekal berkuasa selama 34 tahun sebelum diusir pada tahun 2012.

Selepas Abd Rabbuh Mansur Hadi (Sunni, berasal daripada Aden) mengambil alih sebagai presiden, Saleh berpakat dengan kumpulan militia Houthi yang merupakan musuh ketatnya sejak 2004 untuk mensabotaj kerajaan Hadi. Hadi melarikan diri ke Saudi untuk mendapatkan sokongan Saudi dan geng. Pergelutan kuasa dalaman akhirnya mengundang campur tangan asing dan perang berskala besar meletus.

Saleh sebenarnya mempunyai muslihat. Secara lahir Saleh berpakat dengan Houthi, namun secara rahsia Saleh berunding dengan Saudi dan UAE. Saleh provoke kedua-dua Houthi dan Hadi untuk berperang, supaya kedua-dua akan musnah dalam peperangan, dan dia akan jadi power player tunggal dan kembali berkuasa. Pandai main pak cik ni.

Tapi sepandai-pandai tupat melompat, akhirnya jatuh ke tanah juga. Sepandai-pandai Saleh menari atas kepala ular, akhirnya dia mati dipatuk ular. Beberapa hari yang lalu, Saleh berpaling tadah daripada Houthi, dan perang meletus antara mereka. Saleh dibunuh sebelumnya sempat melarikan diri keluar daripada Sana’a yang telah dikuasai penuh oleh Houthi.

Ada juga teori alternatif yang mengatakan pembunuhan Saleh ini sebagai konspirasi CIA/Mossad untuk membolehkan Saudi untuk terus menekan Iran (yang dikatakan menyokong Houthi). Walaupun Saleh sendiri pun Syiah, tapi berita mengenai kematian mantan presiden ini cukup untuk menimbulkan persepsi di kalangan orang yang tak tahu hujung pangkal cerita bahawa Houthi adalah pemberontak yang ganas dan kejam.

Bacaan Lanjut:

~ Berita kematian Saleh
[1] The National (UAE): https://www.thenational.ae/world/mena/the-end-of-the-unholy-alliance-as-yemen-s-saleh-dumps-the-houthis-1.680702
[2] Al-Jazeera (Qatar): http://www.aljazeera.com/news/2017/12/yemen-houthi-saleh-alliance-collapse-171204070831956.html
[3] Stratfor (US):
https://worldview.stratfor.com/article/beginning-end-yemens-rebel-alliance
[4] RT (Russia):
https://www.rt.com/news/411854-yemens-ex-president-saleh-killed/

~ Perumpamaan “menari atas kepala ular”
[1] Victoria Clark, Yemen: Dancing on the Heads of Snakes (Yale University Press, 2010)
[2] Scott Stewart, “Dancing on the Heads of Snakes”, https://worldview.stratfor.com/article/dancing-heads-snakes


Zikir Merawat Dadah Dari Tareqat Qadariah wa Naqsyabandiah

Seawal jam 4 pagi, kedengaran sayup-sayup bacaan al-Quran yang didendangkan merdu. Penghuni Pondok Inabah 1Malaysia, Kedah, sudah biasa bangkit di awal pagi untuk menyempurnakan amalan rohani. Hari mereka dimulakan dengan Mandi Taubat (mandi dengan niat taubat & 40 gayung air) beserta solat sunat tahajud. Pak Su & Agong antara tenaga penggerak yang menghidupkan tarbiyah spiritual di sini. Berbekalkan mandat dari Pak Guru Haji Marzuki asy-Syujak dan restu dari Allahyarham Abah Anom (Mursyid TQN), method zikrullah sebagai penawar hati diteruskan demi meraih redha Allah.

Sangat
sukar melupakan kenangan 3 minggu di pondok ini. Bukan kerana saya dapat
cuti-cuti Malaysia di negeri orang (1st time mai Kedah), tapi sebenarnya kerana
di tempat ini lah, ruang kosong dalam relung hati saya, mula rasa benar-benar
terisi. Benar temanku, Kuliah & Ukhwah ada efek yang tersendiri di dalam
hati. Namun, nur Zikrullah pula dapat membawa kita melayari kenikmatan Cinta
kepada Allah s.w.t dengan penuh syahdu & rindu. Zikrullah adalah energi
dalam hidup kita!

Sudah
semestinya banyak cerita yang terlakar di kanvas kehidupan sepanjang di sini.
Saya cuba meringkaskan (seperti biasa) supaya hikmah yang ada mudah disedari
kita bersama.

Pada asalnya, metod Zikrullah Tarikat Qadiriah wa Naqsyabandiah (TQN) yang diamalkan di Pondok Pesantren Suryalaya Indonesia adalah amalan rutin bagi santri yang menuntut ilmu agama & dalam masa yang sama mempelajari Tarekat. Hinggalah satu ketika, ada penagih-penagih dadah yang turut sama tinggal & belajar di pondok tersebut. Subhanaallah, kesan terapi Zikrullah telah berjaya memulihkan kecanduan mereka terhadap dadah. Kemudiannya, bertitiktolak dari kejayaan itu, pengamalan zikir Tarekat Qodiriah wa Naqsyabandiah terus memerangi kecanduan dadah dengan membina pondok-pondok pemulihan yang dikenali sebagai Inabah.

Tapi! Jangan pula salah sangka yer! Saya berada di pondok Inabah ini bukan kerana kantoi apa-apa kes ganja atau nikotin (Na’uzubillah). Saya sekadar ingin menerokai sesuatu yang baru dan belajar menyantuni golongan pencandu dadah. Terima kasih kepada Rahman (classmate Tasmi’), kerana menolong saya untuk mengenali sesuatu yang baru. Inilah kali pertama saya masuk ke pondok. Sungguh, selama ini saya amat teruja dengan pengalaman kawan-kawan lain mengenai kaedah Pondok yang unik dalam menyemai pemahaman agama.

“Lagi
power daripada rindu kat awek”, Bob menjelaskan. Dialah anak bina (gelaran
orang yang dirawat untuk pemulihan) pertama yang saya akrabi.

“Ingat, jangan pernah cuba-cuba amik dadah, sekali kau dah ‘kena’, kau susah nak berenti”. Saya mengangguk.

Surau.
Di sini, kita dapat berjumpa dengan pelbagai ragam orang. Dari umur belasan
hinggalah 70-an. Dari yang gila mereng hinggalah pegawai MAS. Alhamdulillah,
tak sia-sia saya pilih syukbah Dakwah di DQ. Ada la jugak sedikit kemahiran
menggauli masyarakat awam. Di sini, saya belajar sesuatu yang tak terdapat di
bilik kuliah. Kisah kehidupan, kisah penyesalan & kisah hidayah Allah.

Ada
yang dahulunya warak. Rajin beribadat dan menuntut ilmu. Tapi, kerana layu
dengan godaan perempuan, dia mula hanyut dan semakin jauh dari Tuhan. Zina
dengan perempuan simpanan menjadi habuan nafsu. Nak bernikah dengan perempuan
simpanannya pula, isteri berkeras enggan bermadu. Berterusan dia terlanjur.

Ada
yang berkhidmat dengan rumah kebajikan anak-anak yatim, dalam masa yang sama
menjadi tokan dadah. Bercampur amal baik & buruk..

Ada
yang hampir khatam menghafaz al-Quran. Sayangnya, ketika dia berada luar dari
persekitaran agama, rakan-rakan yang dia kenali telah memperkenalkannya dengan
‘syurga dunia’.

Inilah
insan-insan yang saya akrabi. Benar nasihat seorang kawan; ” Kita golongan
pandai agama ni, jangan setakat dengan sect-sect kita jer, belajarlah bercampur
dengan orang awam. Mereka amat memerlukan petunjuk dari kita”. Teman, di
sini juga saya mula sedar, betapa pentingnya ikatan ukhwah. Meskipun seseorang
tu dilengkapi dengan kefahaman agama, jika sekiranya dia terjatuh dan hilang
arah, siapa lagi yang dapat membantu melainkan seorang kawan yang baik?

Mereka
ini, sedar kesilapan yang dilakukan. Tetapi desakan nafsu menghalusinasikan
segalanya. Mereka perlukan seorang sahabat yang sudi & sabar membimbing.
Mereka perlukan kita!

Satu
memori yang menginsafkan berlaku di hadapan mata saya. Akibat sihir, seorang
pelajar yang ditempatkan sama bilik dengan saya menderita busung. Perutnya
mengembung & mengakibatkan pesakit ini sering merintih kesakitan.
“Allah..sakitnya..lebih baik aku mati kalau macam ni..”, rintihnya
lantaran tak terhankan pedih. Nasib baik Pak Guru bijak mengawal keadaan.
Berbekalkan ayat-ayat ruqyah, keadaan pelajar ini semakin beransur pulih.
Manusia, kerana dengki, sanggup berbuat apa saja. Allah pasti membalas kembali
dosa ini dengan azabNya, pasti!

Di
tempat barakah ini juga, saya bertemu dengan Auntie Aisyah. Beliau adalah orang
yang banyak mendukung kelangsungan Pondok Inabah. Beliaulah orang yang
memperdebatkan praktikiliti dan kepentingan teknik Zikrullah di meja diskusi
Persatuan anti-dadah Malaysia (PEMADAM). Ketika berbual dengannya, beliau kerap
mengingatkan mengenai betapa unik & hebatnya kaedah Zikrullah selaku
penghapus kecanduan dadah.

“Zikrullah meninggalkan kesan kepada hati. Masalah utama penagih dadah ini bersumber dari hati yang rosak. Nafsu mereka tak terkawal hingga rasa rindu & kecenderungan kepada dadah begitu kuat. Kelebihan kita berbanding method yang bersumberkan barat ialah dari segi titik tolak perubahan yang diharapkan. Kaedah pemulihan dadah dari Barat menfokuskan otak sebagai sasaran utama, sedangkan otak penagih itu telah pun rosak (ia seperti menanam pokok di bumi yang kering). Manakala method Zikrullah memperbetul dan membersihkan kembali hati penagih. Hati yang menentukan segala-galanya. Rasa rindu dan ketagihan terhadap dadah adalah godaan dari syaitan. Dengan zikrullah penagih dapat dipulihkan dari sebarang gangguan.”

Saya
mengangguk setuju.

Terdetik
saya berkenaan sepotong hadis:

“Sesungguhnya
dalam diri manusia itu ada seketul daging. Jika daging itu baik, maka baiklah
seluruh anggota badannya tetapi seandainya daging itu rosak dan kotor, maka
kotor dan rosaklah seluruh anggota badannya. Daging yang dimaksudkan ini adalah
hati.” (Hadis Riwayat Bukhari dan Muslim daripada Nu’man bin Basyir)

Auntie
Aisyah, seperti yang saya lihat, berpersonaliti professional namun dalam masa
yang sama berpegang pada fikrah Islamiah. Beliau juga berpesan bahawa era yang
bakal saya lalui akan lebih mencabar. Gandingan Akademia dan Agamawan
diperlukan demi mengukuhkan Dakwah secara professional. Akademia ada
lapangannya dalam Islam, begitu juga Agamawan. Satu ilmu dakwah yang baru saya
temui praktikilitinya ialah ‘kesesuaian terma’. Penggunaan ayat dalam
komunikasi amat penting. Auntie Aisyah menyampaikan hujjah berkenaan uslub
zikrullah kepada golongan sekularis dengan penuh hikmah.

Tarekat berperanan sebagai rawatan psikologi. Zikrullah: Spiritual activity. Fana’: Ultimate release. Mandi Taubat: Freezing chicken. Bimbingan ahli Tariqat: Social helper.

“Apabila
awak bercakap dengan mereka, jangan gunakan terma yang dapat mereka gunakan
untuk menyerang awak balik. Mereka tidak membenarkan simbolik mana-mana agama
digunakan. Jadi, gunakan terma yang sesuai supaya mereka boleh terima.”

Thanks a lot. Saya berharap dapat berjumpa beliau di kesempatan lain.

Sepanjang
keberadaan saya disini, Pak Guru Haji Marzuki asy-Syujak adalah sosok yang
paling ingin saya dekati. Karisma & Kepimpinannya terserlah terutamanya
melalui personalitinya yang bijak berbicara dengan makna yang dalam.
Alhamdulillah, saya sempat menerima beberapa nasihat dari beliau:

“Sentiasalah berzikrullah. Jaga Zikir di dalam hati sepanjang masa & di mana saja. Apabila jiwa kacau, berzikirlah hingga tenang, dapatkan petunjuk dari Allah. Apabila ingin membantu orang lain, pastikan diri sendiri dalam keadaan tenang. Berzikirlah. Ilmu al-Quran beserta hikmahnya sangat luas. Hati adalah titik mula baik buruk kita. Bersihkan ia dengan zikrullah. Tak perlu bercinta sebelum kawin. Sabar dengan guru. Ada hikmahnya. Jaga zikrullah, InsyaAllah semua masalah akan selesai. Islam, Iman & Ihsan dapat disatukan melalui zikrullah.”

Sebenarnya,
banyak bicara hikmah yang dititip oleh beliau. Mungkin saya terlepas pandang.
Mudah-mudahan setiap ilmu dapat diaplikasikan dalam kehidupan.

Ramai wajah di sini yang masih saya rindui dan kenangkan ketika bersendirian. Adik Puteri yang comel & manja, moga menjadi muslimah yang solehah ye. Kepada kawan-kawan di Inabah, moga tabah dalam hidup. Kepada saudari Akmal, moga beroleh jodoh yang diredhai. Kepada Johor, syukran kerana banyak membantu. Kepada Mak Cik Khadijah, saya rindui masakan anda. Kepada Abang Mustafa, kuatkan semangat & sentiasalah berzikrullah, Ukhwah dengan anak bina yang lain akan bertaut melalui redha Allah. Buat Anak-anak bina Inabah, nama-nama kamu semua tetap saya simpan dalam peti memori & kotak hati, dikunci dengan ukhwah & dijaga dengan zikrullah. Moga berjumpa lagi.

Terima
kasih yang tak terhingga buat Pak Guru Haji Marzuki asy-Syuja’, mohon maaf
zahir batin. moga segala ilmu beroleh berkat dan bermanfaat di dunia dan
akhirat.

..Allahu..Allah..Allahu..Allah.


Pertempuran Marathon – Detik Athens Mengejutkan Kuasa Dunia

Ketika itu, Parsi boleh diibaratkan seperti USA yang wujud pada hari ini. Habis setiap negara-negara kota kecil yang wujud di sekitar Timur Tengah, Asia, dan Asia Barat, semuanya habis menjadi jajahan Parsi. Tiada langsung sebuah kerajaan pun yang mampu mengekang kuasa besar ini. Parsi pula semakin rakus meluaskan empayarnya, memasukkan segala kerajaan-kerajaan kecil tak bermaya ke dalam dakapannya.

Dan kemudian, Parsi semakin memasuki Eropah lalu sebuah negara kota kecil dalam Tamadun Yunani pula disapa oleh sang gergasi Parsi ini. Haa sekarang tanggungjawab untuk mengekang Parsi dari masuk ke Eropah adalah terletak di bahu negara kota kecil ini.

Lalu sejarah pun bercerita kita, bagaimana Darius I, raja Parsi yang merupakan penakluk Parsi ketika itu mengarahkan Datis dan juga Arthapemes memimpin lebih kurang 600 kapal jenis trireme yang mampu menampung sehingga 100 ribu askar Parsi dalam satu masa. Athens pula membawa sekadar 10 ribu orang askar sahaja. Tetapi dipercayai bahawa Parsi membawa 25 ribu orang askar sahaja. Dengan 1000 daripadanya ialah tentera elit berkuda.

Mendengarkan tentang bala askar yang bakal menyapa Athens itu, maka seluruh dunia Greek ketika itu gegak gempita. Bala askar yang dihantarkan oleh Parsi itu tidak pernah langsung dihadapi oleh mana-mana negara kota Yunani ketika itu, meski oleh Sparta sekalipun. Lalu tanggungjawab untuk bertempur dengan Parsi diletakkan di atas bahu seorang jeneral perang Athens yang sangat berpengalaman bernama Militiades, yang selepas ini akan dikenag dalam sejarah sebagai salah seorang jeneral perang paling agung dalam sejarah Yunani dan dunia. Taktikal yang digerakkan oleh Milithades dalam perang ini adalah sangat mengasyikkan untuk dikaji oleh kita.

Baik, kita nak bermula di mana ya? Apa kata kalau kita bermula dengan sedikit analisis kekuatan dan kelemahan yang dimiliki oleh kedua-dua pasukan. Lihat di bawah isi-isi yang saya susun dalam bentuk point untuk memudahkan pemahaman kalian.

1.0 Parsi

– Datis

Kekuatan: Memimpin secara personal tentera elit Parsi yang memang digeruni sepanjang zaman, Immortal.

Kelemahan: Terlebih yakin dalam peperangan dan seorang tactician yang asyik mengulangi taktik perang yang sama. Dalam erti kata lain tidak mempunyai kepelbagaian dalam taktik perang yang digunakan olehnya.

– ‘Key Unit’

Unit Immortal Parsi: Immortal ialah tentera elit Parsi, seperti mana Hulubalang ialah tentera elit Melayu, Legion merupakan tentera elit dibina oleh Dinasti Achaemenid dengan kelebihan kepantasan dan kemahiran bermain sejenis pedang pendek (dagger) yang digeruni. Baju zirah yang dipakai oleh Immortal pula ialah dalam kategori ringan yang memudahkan lagi penggerakannya.

Unit Berpanah Parsi: Untuk rekod, pemanah terbaik dunia ketika itu berasal dari Parsi. Sepanjang ekpedisi Parsi meluaskan empayar mereka, unit berpanah Parsi terbukti ketepatan dan mendatangkan mimpi ngeri buat mana-mana askar lawan. Dan akhirnya, tentera Yunani yang mereka bakal berdepan adalah lawan yang setanding, buat pertama kalinya dalam sejarah.

2.0 Yunani

– Militiades: Jeneral perang Athens ini bukan calang-calang orang. Dia ialah seorang pelumba kereta kuda jenis Chariot dalam sukan olimpik yang melibatkan negara-negara kota Yunani. Seorang yang sangat berpengetahuan dan bijak dalam bidang taktikal perang.

– ‘Key Unit’

Hoplite Athens: Unit tentera yang melawan dengan lembing dan perisai. Taktik utama Hoplite adalah berdepan dengan pasukan musuh dalam formasi phalanx.

Jadi analisis di atas cukup untuk kita memahami kekuatan yang dimilkiki oleh kedua-dua belah pihak? Baik. Kita teruskan cerita. Datis dari Parsi memilih lokasi pendaratan tenteranya di Marathon kira-kira 40 Kilometer dari Athens. Mendengarkan akan hal ini, maka Athenis yang dipimpin oleh Jeneral Militiades bersama dengan 10, 000 askar terus turun ke medan perang.

Strategi awal Militiades adalah untuk memastikan setiap laluan ke Athens ditutup lalu bertahan menunggu gempuran daripada Parsi sementara menunggu bantuan askar daripada Sparta. Namun, selepas lima hari, serangan daripada Parsi tak kunjung tiba membuatkan Militiades terpingga-pingga taktikal apakah yang sedang digerakkan oleh Datis ke atas ketumbukan askarnya.

Bila Militiades mengkaji sebab musabab Parsi melambatkan serangan mereka, barulah Militiades mendapat tahu bahawa rupa-rupanya Parsi tidak membawa tentera elit berkuda mereka yang ketika itu, kita semua mengetahui bahawa antara terbaik dunia. Para sejarawan berpendapat bahawa kemungkinan besar, Datis sedang berbelah bagi untuk menggerakkan skar Parsi yang diturunkan ke medan Marathon.

Militiades tahu bahawa unit Hoplite yang dibawanya akan lemah apabila bertemu dengan askar berkuda Parsi yang memang terkenal dengan kelajuannya. Apabila mendapat tahu hanya 1000 unit tentera berkuda yang dibawa oleh Datis, maka Militiades terus menukarkan taktikal perangnya. Mungkin juga Datis menahan askarnya daripada teburu-buru menyerang Athens kerana ini ialah kali pertama mereka bertembung dengan unit Hoplite Yunani.

Menyedari bahawa situasi semasa sedang memihak kepada Yunani dan Athens, maka Militiades terus menukarkan taktik pertempuran. Militiades terus berdiri ke arah bala askar Parsi yang berkali-kali ganda daripada mereka sambil memimpin 10 ribu askar Yunani di belakangnya. Secara tiba-tiba, Militiades terus melaungkan sesuatu.

“Ke arah mereka!”

Apa lagi askar-askar Yunani terus merempuh ke arah barisan askar Parsi. Bayangkan, sebuah ketumbukan askar dalam pakaian zirah besi, membawa perisai dan tombak sedang merempuh ke arah anda dalam kelajuan yang amat pantas. Ini saling tak tumpah seperti anda dirempuh oleh kereta. Dicatatkan bahawa askar Yunani ketika merempuh ke arah ketumbukan Parsi, mereka melaungkan warcry yang sangat terkenal.

“Eleleu! Eleleu! Eleleu!”

Datis di pihak Parsi pula membalas rempuhan itu dengan mengarahkan pasukan askar pemanahnya melancarkan hujan panah ke atas rempuhan askar Yunani tadi yang saling tak tumpah seperti kamikaze. Namun, kali ini hujan panah askar pemanah Parsi ini tidak lut dek askar-askr Yunani yang bergerak pantas dan memakai baju besi yang berat. Jadi kehilangan bagi pihak Greek sangatlah sikit.

Dan apabila rempuhan daripada askar Yunani itu tiba, maka kumpulan pemanah ini mula gelabah. Kalau mereka mahu lancarkan panah, mereka perlu untuk berundur ke belakang sebelum melancarkan hujan panah. Dan kebanyakan askar pemanah Parsi sekadar memakai baju zirah yang ringan, dan kebanyakannya menyarung sekadar kain di tubuh mereka. Apa lagi, impak rempuhan itu membuatkan pasukan pemanah ini tidak dapat berbuat apa-apa.

Maka ketumbukan askar Yunani dari Athens itu pun terus mara ke hadapan. Lalu Datis yang mahu membalas kemaraan askar itu, terus mengerahkan askar Immortal yang baru sahaja tiba untuk mengambil alih medan pertempuran. Immortal sekarang ditempatkan di kawasan tengah medan perang. Dalam masa yang sama pula, tengah Yunani pula sangat lemah tetapi Militiades menguatkan bahawan sayap kiri dan kanan askar Yunani ketika pertempuran itu.

Maka rakan-rakan yang setia membaca artikel ini, saya perkenalkan kepada kalian, taktikal yang antara paling dibicara dalam sejarah pertempuran, sama ada zaman purba, pertengahan dan juga moden telah lahir dari benak Militiades.

“Double Envelopment!”

Taktikal perang yang dipanggil sebagai Double Envelopment ini kemudiannya digunakan beberapa kali dengan jayanya dalam sejarah perang. Antaranya ialah Abu Sufyan dalam Pertempuran Uhud, Khalid Al-Walid dalam Pertempuran Walaja, Hannibal ketika Pertempuran Canae, Pertempuran Stalingrad, Pertempuran Toulouse dan banyak lagi pertempuran yang hebat dalam sejarah. Tetapi ingatlah kalian… sejarahnya bermula dengan Militiades, di Pertempuran Marathon menghalau kuasa besar dunia dari tanahnya.

Sekejap, apa sebenarnya taktik yang dipanggil sebagai ‘double envelopment’ ini sebenarnya? Sebab itu anda kena habiskan pembacaan ini. Baik kita kembali bercerita. Kita sendiri tahu kan yang Dantis menguatkan bahagian tengah Parsi dengan meletakkan tentera elit Immortalnya manakala bahagian sayap kanan dan kiri Yunani pula diperkuatkan oleh Militiades sendiri.

Sekali lagi, Militiades menunjukkan kepintarannya dalam peperangan. Apa yang dilakukan oleh Militiades ini telah membuatkan secara tak sengaja, formasi ketumbukan tentera Yunani berbentuk U. Ketika askar Yunani di bahagian tengah semakin berundur ke belakang kerana kekuatan askar Immortal di bahagian tengahnya, bahagian sayap kiri dan kanan Yunani pula masih bertahan atau mara ke hadapan.

Ini secara tidak sengaja membuatkan Askar Parsi tiba-tiba terkepung dari segenap arah apabila ketika bahagian tengah Parsi sedang menolak bahagian tengah Yunani ke belakang, mereka secara tidak sengaja membiarkan sayap kiri dan kanan tentera Yunani terus mengepung mereka.

Yelah.. bayangkan mereka cuba menolak bahjagian tengah Yunani yang lemah, mereka pun memasuki ruang kosong yang ditinggalkan di kawasan tengah demi memastikan bahagian tengah Yunani yang lemah itu tidak dapat melarikan diri dari medan perang, tiba-tiba mereka pula dapati yang bahagian sayap kanan dan kiri yang mereka abaikan kerana kekentalan bertahan mereka tiba-tiba menyerang mereka dari kiri dan kanan.

Kalau anda sukar bayangkan penerangan saya, saya sertakan link kepada gambar ini untuk ditatap oleh anda.

Anak panah merah itu ialah askar Yunani manakala anak panah biru pula askar Parsi. Akhirnya askar Parsi pada hujung pertempuran mendapati bahawa mereka sedang dikepung dari kiri dan kanan Yunani. Parsi tidak mampu menahan asakan dari kiri, kanan dan tengah Yunani terus memilih untuk cabut lari dari medan Perang.

Dalam pertempuran ini, hanya 203 orang askar Yunani yang menempah kematian manakala jumlah kematian di pihak Parsi dicatatkan sehingga 6400 orang daripada askar sebanyak 25 000 orang yang dibawa oleh Datis ke medan perang. Datis pula tidak diketahui kemana menghilangnya. Ada yang mendakwa dia sudah mati. Ada pula berspesikulasi dia lari ke Parsi semula.

Oh ya, ada satu legenda yang dikenang dari peristiwa ini. Diceritakan ketika serangan Parsi ke atas Athens dulu, dicatatkan bahawa seorang pelari daripada Athens bernama Pheidippidies untuk berlari daripada Athens ke Sparta untuk meminta bantuan daripada Sparta. Kemudian, ketika di penghujung pertempuran, di mana kononnya Parsi telah lari kembali ke kapal mereka, dicatatkan bahawa Parsi melalukan pusingan di Teluk Sounion untuk sampai ke Athens.

Maka baki askar yang ada kemudian berlari sejauh 40 Kilometer untuk sampai ke Athens dalam keadaan membawa baju zirah besi yang berat, tombak dan perisai masing-masing. Sampai sahaja pada waktu petang, mereka mendapati bahawa askar Parsi telah berpatah balik sekaligus menandakan kemenangan total pasukan Yunani dan Athens.

Hari ini, acara larian marathon yang wujud dalam Olimpik sebenarnya diambil namanya daripada peristiwa yang berlaku ketika 490 SM ini. Kononnya ketika idea untuk membangkitkan sukan olimpik semula pada abad ke-19, maka penganjur mahukan sebuah acara untuk mengenangkan ketamadunan Yunani suatu masa dahulu kerana idea sukan olimpik adalah tinggalan Tamadun Yunani kepada kita. Lalu terbitlah acara Maraton, mengenangkan Pheidippides dan juga ketumbukan askar Athens yang terpaksa berlari sejauh 45 kilometer itu.

-HE-